Εθνική Ελλάδας (καλαθοσφαίριση ανδρών)

Η **εθνική ομάδα καλαθοσφαίρισης ανδρών Ελλάδος** εκπροσωπεί την Ελλάδα στις διεθνείς καλαθοσφαιρικές διοργανώσεις. Είναι η πρώτη ελληνική εθνική ομάδα που κατέκτησε ευρωπαϊκό τίτλο ανδρών σε οποιοδήποτε άθλημα, καθώς και η μοναδική που πέτυχε συνεχόμενες πανευρωπαϊκές και παγκόσμιες διακρίσεις. Θεωρείται ως μία σημαντική δύναμη του παγκοσμίου μπάσκετ, έχοντας κερδίσει το Ευρωμπάσκετ δύο φορές (1987, 2005), το Παγκόσμιο Πρωτάθλημα Νέων το 1995 και έχοντας φτάσει στο φάιναλ φορ στα 3 από τα 8 τελευταία Παγκόσμια Πρωταθλήματα της FIBA (1994, 1998, 2006). Η εθνική ομάδα διευθύνεται από την Ελληνική Ομοσπονδία Καλαθοσφαίρισης.

## Ιστορία

Το μπάσκετ στην Ελλάδα έχει μακρά ιστορία και παράδοση (η Ελλάδα ήταν ένα από τα ιδρυτικά μέλη της FIBA το 1932). Σημαντικοί σταθμοί στην ιστορία της αποτελούν το αργυρό μετάλλιο στο Παγκόσμιο Πρωτάθλημα του 2006, οι πανευρωπαϊκοί τίτλοι του 1987 και του 2005, το αργυρό μετάλλιο του 1989 όπως και τα χάλκινα μετάλλια του 1949 και του 2009, επίσης σε πανευρωπαϊκούς αγώνες. Άλλα πολύ σημαντικά επιτεύγματα είναι η 4η θέση στα Μουντομπάσκετ του Καναδά το 1994 και της Αθήνας το 1998, η 5η θέση στους Ολυμπιακούς Αγώνες της Ατλάντα το 1996, η 5η θέση στους Ολυμπιακούς Αγώνες της Αθήνας το 2004 κ.ά. Ανάμεσα στους πιο σημαντικούς παίχτες με μεγάλη συνεισφορά κατά την πρώτη εποχή μιας σειράς επιτυχιών, συγκαταλέγονται οι Νίκος Γκάλης, Παναγιώτης Γιαννάκης, Παναγιώτης Φασούλας, Φάνης Χριστοδούλου κ.α., καθώς και οι μεταγενέστεροι που έφεραν επιτυχίες κατά τη νέα χιλιετία όπως οι Δημήτρης Διαμαντίδης, Θοδωρής Παπαλουκάς, Βασίλης Σπανούλης, Νίκος Ζήσης, Αντώνης Φώτσης, Γιάννης Μπουρούσης κ.α. Η εθνική ομάδα καλαθοσφαίρισης ανδρών παραμένει μέχρι και σήμερα από τις πιο δυνατές του κόσμου.

## 1949-1952: Διεθνές ντεμπούτο
### Ευρωμπάσκετ 1949
Η πρώτη παρουσία της Ελλάδας σε διεθνή διοργάνωση ήταν στο Ευρωμπάσκετ του 1949 στο Κάιρο της Αιγύπτου, όπου συμμετείχαν 7 ομάδες. Μάλιστα, στέφθηκε με επιτυχία, αφού κέρδισε το χάλκινο μετάλλιο έχοντας 4 νίκες και 2 ήττες. Οι ήττες ήταν από την Αίγυπτο και τη Γαλλία.

**Η Εθνική Ελλάδος 1949**: Γιάννης Λάμπρου, Φαίδων Ματθαίου, Σωκράτης Αποστολίδης, Στέλιος Αρβανίτης, Νίκος Νομικός, Μίσσας Πανταζόπουλος, Τάκης Ταλιαδώρος, Αλέκος Αποστολίδης, Αλέκος Σπανουδάκης, Θανάσης Κωστόπουλος, Νίκος Σκυλακάκης, Νίκος Μήλας, Νίκος Μπουρνέλος, Προπονητης: Γιώργος Καρατζόπουλος

### Ευρωμπάσκετ 1951
Η Ελλάδα επέστρεψε στο Ευρωμπάσκετ του 1951 στο Παρίσι. Ήρθε δεύτερη στον προκριματικό όμιλο (έχοντας 2 νίκες και 1 ήττα) και προκρίθηκε στον ημιτελικό γύρο. Εκεί, αντιμετώπισε τις πανίσχυρες εθνικές ομάδες της Σοβιετικής Ένωσης και της Τσεχοσλοβακίας καθώς και τη δυνατή ιταλική ομάδα, χάνοντας και τους τρεις αγώνες. Οι επερχόμενες ήττες από την Τουρκία και το Βέλγιο στους αγώνες κατάταξης την κατέταξαν στην 8η θέση σε σύνολο 18 ομάδων.

Σύνθεση: Φαίδων Ματθαίου, Γιάννης Σπανουδάκης, Μίμης Στεφανίδης, Τάκης Ταλιαδώρος, Στέλιος Αρβανίτης, Αλέκος Σπανουδάκης, Αριστείδης Ρουμπάνης, Θέμης Χολέβας, Παναγιώτης Μανιάς, Γιάννης Λάμπρου, Αλέκος Αποστολίδης, Νίκος Μήλας. Προπονητής: Βλαδίμηρος Βάλλας.

### Ολυμπιακοί Αγώνες 1952
Η Ελλάδα επίσης έκανε την πρώτη εμφάνισή της σε Ολυμπιακούς Αγώνες το 1952, αλλά τερμάτισε στη 17η θέση.

Σύνθεση: Φαίδων Ματθαίου, Γιάννης Σπανουδάκης, Μίμης Στεφανίδης, Τάκης Ταλιαδώρος, Στέλιος Αρβανίτης, Αλέκος Σπανουδάκης, Αριστείδης Ρουμπάνης, Θέμης Χολέβας, Παναγιώτης Μανιάς, Γιάννης Λάμπρου, Κώστας Παπαδήμας, Νίκος Μήλας. Προπονητής: Βλαδίμηρος Βάλλας.

## '60 και '70: Δεκαετίες της αφάνειας
Κατά τη διάρκεια των δύο παραπάνω δεκαετιών η ελληνική εθνική ομάδα μπάσκετ μετά από μια απουσία 10 ετών από το Ευρωμπάσκετ (1951-1961) κατάφερε να έχει μια σταθερή παρουσία στο θεσμό χωρίς όμως να καταφέρει να διακριθεί. Συμμετείχε στα Ευρωμπάσκετ 1961 (17η θέση), 1965 (8η θέση), 1967 (12η θέση) 1969 (10η θέση), 1973 (11η θέση) 1975 (12η θέση), 1979 (9η θέση). Αξίζει να σημειωθεί ότι από το 1961 έως σήμερα η Εθνική Ελλάδος έχει απουσιάσει μόνο 4 φορές από το θεσμό του Ευρωμπάσκετ (1963, 1971, 1977, 1985) πράγμα που δείχνει ότι τα χρόνια εκείνα μπήκαν οι βάσεις για τη σταθερότητα στις ευρωπαϊκές συμμετοχές.

Ωστόσο, δεν κατάφερε να προκριθεί σε Ολυμπιακούς Αγώνες ή Παγκόσμια Πρωταθλήματα. Όλα αυτά, όμως, άλλαξαν στα μέσα της δεκαετίας του '80, όταν ένας πολύ ταλαντούχος πυρήνας Ελλήνων παικτών προωθήθηκε στην εθνική ομάδα με επιτυχία, προετοιμάζοντας ταυτόχρονα το δρόμο για την αναγέννηση του μπάσκετ στην Ελλάδα.

## 1979 - 1986 τα θεμέλια της καταξίωσης
### Μεσογειακοί Αγώνες 1979
Το 1979 έρχεται το πρώτο χρυσό μετάλλιο για την Εθνική Ανδρών 30 χρόνια μετά το χάλκινο του Ευρωμπάσκετ του Καΐρου. Προσλαμβάνεται για πρώτη φορά Αμερικάνος προπονητής, εισάγονται νέες μέθοδοι προετοιμασίας και στους Μεσογειακούς Αγώνες της Γιουγκοσλαβίας το 1979 η Εθνική κατακτά αήττητη το χρυσό μετάλλιο.

Σύνθεση: 
Παναγιώτης Γιαννάκης, Τάκης Κορωναίος, Κώστας Πετρόπουλος, Δημήτρης Κοκολάκης, Μηνάς Γκέκος, Γιώργος Καστρινάκης Δημήτρης Καρατζουλίδης, Σωτήρης Σακελλαρίου, Βασίλης Παραμανίδης, Μάνθος Κατσούλης, Λιβέρης Ανδρίτσος. Προπονητής: Ρίτσαρντ Ντουξάιρ.

### Μουντομπάσκετ 1986
μικρογραφία|172x172εσ|Εθνόσημο ελληνικής εθνικής ομάδας μπάσκετ 1986
Τα πρώτα σημάδια εμφανίστηκαν όταν η Ελλάδα προκρίθηκε για πρώτη φορά στο Παγκόσμιο Πρωτάθλημα του 1986. Τερμάτισε 10η, σε σύνολο 24 ομάδων, μια αξιοσημείωτη επιτυχία για μία άπειρη ομάδα.

Για τα προκριματικά του συγκεκριμένου Μουντομπάσκετ, μην έχοντας καταφέρει να προκριθεί για τους Ολυμπιακούς Αγώνες 1984 και για το Ευρωμπάσκετ 1985, η Εθνική πέτυχε μια θριαμβευτική νίκη, στις 21 Νοεμβρίου 1985, απέναντι στη Γαλλία του Ντιμπουισόν, όπου μετά από τρεις παρατάσεις, κέρδισε 130-126 (σκορ κανονικής διάρκειας 92-92, σκορ α' παράτασης 104-104 και σκορ β' παράτασης 117-117). Μετά από εκείνη τη μεγάλη νίκη, στις 28 Νοεμβρίου 1985, ακολουθεί η μεγάλη νίκη επί της Βουλγαρίας, με 111-81.

Στο Παγκόσμιο κύπελλο, η Ελλάδα μαζί με άλλες πέντε χώρες (Ανγκόλα, Ολλανδία, Γερμανία, Νέα Ζηλανδία και Μαλαισία), έκαναν το ντεμπούτο τους. Η Εθική, έκανε το ντεμπούτο της, με μια θριαμβευτική νίκη επί του Παναμά, με 110-81, στις 5 Ιουλίου 1986. Στον δεύτερο αγώνα, νικάει τη Γαλλία με 87-84 και βρίσκεται κοντά στο να προκριθεί στον β' γύρο. Στον τρίτο αγώνα, χάνει για έναν πόντο από την οικοδέσποινα Ισπανία, με 86-87. Η Εθνική, χάνει και από την Βραζιλία με 95-115 και πλέον χρειάζεται να νικήσει τη Νότια Κορέα στην πέμπτη αγωνιστική για να προκριθεί στη β' φάση, πράγμα που πετυχαίνει, με 98-80. Στη β' φάση, διασταυρώνεται σε όμιλο με την μετέπειτα ασημένια Σοβιετική Ένωση, το Ισραήλ και την Κούβα. Ωστόσο, η Εθνική, κουβαλώντας και τις 2 ήττες από την Ισπανία και τη Βραζιλία, έχει πολύ δύσκολο έργο για την πρόκριση στην τετράδα. Η Εθνική χάνει από την Σοβιετική Ένωση με 105-93, στη συνέχεια χάνει από την Κούβα με 74-66 και στην τελευταία αγωνιστική, χάνει και από το Ισραήλ, με 79-82. Έτσι η Εθνική τερματίζει στην τελευταία θέση του ομίλου με πέντε ήττες σε πέντε παιχνίδια και παίζει αγώνες κατάταξης. Ωστόσο, στους αγώνες κατάταξης, αφήνει τις καλύτερες υποσχέσεις για το μέλλον. Κερδίζει την Αργεντινή με 102-88 και χάνει από την Κίνα με 111-112 μετά από ένα σκληρό παιχνίδι.

Σύνθεση: Παναγιώτης Γιαννάκης, Φάνης Χριστοδούλου, Αργύρης Καμπούρης, Παναγιώτης Καρατζάς, Νίκος Γκάλης, Λιβέρης Ανδρίτσος, Νίκος Φιλίππου, Νίκος Σταυρόπουλος, Μιχάλης Ρωμανίδης, Αργύρης Πεδουλάκης, Δημήτρης Δημακόπουλος, Χρήστος Χριστοδούλου. Προπονητής: Κώστας Πολίτης.

## Ευρωμπάσκετ 1987

Το 1987 ήταν η διοργανώτρια χώρα του Ευρωμπάσκετ 1987, αλλά κανένας δεν περίμενε αυτό που θα επακολουθούσε. Ο θρίαμβος της Ελλάδας στο ευρωπαϊκό πρωτάθλημα του 1987 ήταν μία αποφασιστικής σημασίας στιγμή του ελληνικού αθλητισμού. Στον πρώτο αγώνα εναντίον της Ρουμανίας η Εθνική νίκησε εύκολα με 109-77, με πρωταγωνιστή τον Γκάλη, ο οποίος σκόραρε 44 πόντους. Με απόλυτο πρωταγωνιστή και πάλι τον Νίκο Γκάλη (44 πόντους) η Ελλάδα πραγματοποιεί την πρώτη μεγάλη έκπληξη του τουρνουά, καθώς επικρατεί με διαφορά 6 πόντων (84-78) της ισχυρής Γιουγκοσλαβίας. Στη συνέχεια γνώρισε δύο σερί ήττες, μία από την Ισπανία (106-89) και μία από τη Σοβιετική Ένωση (66- 69). Στον κρίσιμο τελευταίο αγώνα των ομίλων επικρατεί της Γαλλίας (82-69) και προκρίνεται στην οκτάδα. Στον προημιτελικό επικρατεί της Ιταλίας με 90-78, με κορυφαίους τον Γκάλη και τον Γιαννάκη (με 38 και 22 πόντους αντίστοιχα). Στον ημιτελικό επαναλαμβάνει την έκπληξη, διπλασιάζοντας τις νίκες της εναντίον της Γιουγκοσλαβίας (81- 77).

Όταν έφτασε η ώρα του μεγάλου τελικού, η εθνική ολοκλήρωσε το θαύμα κατακτώντας το χρυσό μετάλλιο, νικώντας 103-101 στην παράταση (89-89 η κανονική διάρκεια) τη Σοβιετική Ένωση. Οι δύο εύστοχες βολές του Αργύρη Καμπούρη και το άστοχο τρίποντο του Σοβιετικού παίκτη Γιοβάισα στην εκπνοή, χάρισαν στην Εθνική μπάσκετ την πρώτη της μεγάλη διάκριση. Πρώτος σκόρερ του αγώνα αναδείχθηκε και πάλι ο Νίκος Γκάλης.

Αυτή η νίκη σε συνδυασμό με την υπόλοιπη πορεία της ομάδας στη διάρκεια της διοργάνωσης, έκανε το μπάσκετ το εθνικό άθλημα στη χώρα. Στα επόμενα χρόνια, καθώς και στα μέσα της δεκαετίας του '90, ήρθαν πολυάριθμες διακρίσεις σε διεθνείς διοργανώσεις, τόσο σε εθνικό όσο και σε συλλογικό επίπεδο.
μικρογραφία|Εθνόσημο της ομάδας του 1987|217x217εσ

Η ομάδα του 1987 αποτελείτο από τους παρακάτω παίκτες:

** Αρχηγός*

Οι σκόρερ στο Ευρωμπάσκετ του 1987:
Γκάλης 296 πόντοι (με μέσο όρο 37 - πρώτος σκόρερ της διοργάνωσης), Γιαννάκης 101 (13), Φασούλας 98 (12), Χριστοδούλου 70 (9), Καμπούρης 53 (7), Ανδρίτσος 24 (4), Ρωμανίδης 18, Ιωάννου 16, Φιλίππου 16, Λινάρδος 4, Καρατζάς 2, Σταυρόπουλος 1.

### Ολυμπιακοί Αγώνες 1988
Την επόμενη χρονιά, η Ελλάδα αγωνίστηκε για τη δεύτερη παρουσία της σε Ολυμπιακούς Αγώνες, αλλά δεν τα κατάφερε. Ύστερα από απογοητευτικές εμφανίσεις στο προολυμπιακό τουρνουά, δεν προκρίθηκε. Αλλά σύντομα αποδείχθηκε ότι η ελληνική εθνική ομάδα δεν ήταν ένας διάττων αστέρας. Αυτό έγινε προφανές κατά τη διάρκεια του επόμενου Ευρωπαϊκού Πρωταθλήματος (Ευρωμπάσκετ 1989).

## Ευρωμπάσκετ 1989

Στο Ευρωμπάσκετ του 1989 η Ελλάδα έφτασε και πάλι στον τελικό, αποδεικνύοντας ότι ο θρίαμβος της δεν ήταν ένα θαύμα της στιγμής, αλλά ούτε οφειλόταν και στο γεγονός ότι ήταν η διοργανώτρια χώρα.

Αφού ξεπέρασε στον όμιλο το εμπόδιο της Γαλλίας και της Βουλγαρίας και αναμετρήθηκε στον ημιτελικό με τη Σοβιετική Ένωση.

Απέναντι στη Σοβιετική Ένωση η Ελλάδα έπαιξε έναν από τους πιο συναρπαστικούς αλλά και αμφίρροπους αγώνες της ιστορίας της και αποδίδοντας το μέγιστο των δυνατοτήτων της απέκλεισε (81-80) την ομάδα του Άρβιντας Σαμπόνις  σε μια από τις κορυφαίες βραδιές του Νίκου Γκάλη (45 πόντοι).

Στον τελικό υποκλίθηκε στην ανωτερότητα της Γιουγκοσλαβίας που σχημάτισε μια από της πιο πλήρεις ομάδες στην ιστορία της.

Η ομάδα του 1989 αποτελείτο από τους παρακάτω παίκτες:

** Αρχηγός*

## 1990-1998: Διατήρηση των επιτυχιών, αλλά όχι μετάλλια
Στην επόμενη δεκαετία, η Ελλάδα ήταν παρούσα σε όλες τις μεγάλες διεθνείς διοργανώσεις (εκτός από τους Ολυμπιακούς Αγώνες του 1992). Είχε σημαντικές επιτυχίες, αφού ποτέ δεν έπεσε κάτω από την 6η θέση (και συνήθως τερμάτιζε 4η). Ταυτόχρονα, ήταν μία περίοδος αξιοσημείωτης απογοήτευσης, αφού η ομάδα δε φαινόταν ικανή να περάσει τα ημιτελικά ή έστω να πάρει το χάλκινο μετάλλιο.

### Παγκόσμιο Πρωτάθλημα της Αργεντινής 1990

Το 1990, στο Παγκόσμιο Πρωτάθλημα της Αργεντινής, η ομάδα αντιμετώπιζε μια νέα πρόκληση. Για πρώτη φορά τα τελευταία δέκα χρόνια, έπρεπε να αγωνιστεί χωρίς το φυσικό ηγέτη και πρώτο της σκόρερ, το Νίκο Γκάλη, που ήταν τραυματίας. Ωστόσο, χάρη σε ένα μείγμα της παλιάς φρουράς και της νέας γενιάς, η Ελλάδα κόντρα στα προγνωστικά κατάφερε να τερματίσει 6η.

Σύνθεση: Παναγιώτης Γιαννάκης, Παναγιώτης Φασούλας, Φάνης Χριστοδούλου, Κώστας Παταβούκας, Βασίλης Λυπηρίδης, Αργύρης Καμπούρης, Νάσος Γαλακτερός, Δημήτρης Παπαδόπουλος, Γιώργος Γάσπαρης, Λιβέρης Ανδρίτσος, Ντέιβιντ Στεργάκος, Μέμος Ιωάννου, Προπονητής: Ευθύμης Κιουμουρτζόγλου.

### Ευρωμπάσκετ 1991

Στο Ευρωμπάσκετ του '91 η Ελλάδα ήρθε 5η. Στις επόμενες τρεις διοργανώσεις (1993, 1995, 1997) έφτασε στα ημιτελικά, αλλά εν τέλει τερμάτισε 4η.

Σύνθεση 1991: Παναγιώτης Γιαννάκης, Λιβέρης Ανδρίτσος, Παναγιώτης Φασούλας, Φάνης Χριστοδούλου, Νίκος Γκάλης, Ντίνος Αγγελίδης, Δημήτρης Παπαδόπουλος, Βασίλης Λυπηρίδης, Γιάννης Μυλωνάς, Τζορτζ Παπαδάκος, Κώστας Παταβούκας, Γιώργος Γάσπαρης, προπονητής: Ευθύμης Κιουμουρτζόγλου.
 
Η Εθνική Ομάδα στο Ευρωμπάσκετ της Ιταλίας έφερε τα εξής αποτελέσματα στον όμιλό της: δύο ήττες από την Ιταλία (72-82) και την Τσεχοσλοβακία (113-123 στην παράταση, κανονικός αγώνας 105-105) και μία νίκη με τη Γαλλία (93-81), η οποία όμως δεν ήταν αρκετή ώστε να προκριθεί στα ημιτελικά, οδηγώντας την στους αγώνες κατάταξης για τις θέσεις 5-8. Έπαιξε με τη Βουλγαρία, την οποία νίκησε με 110-83 και κατέκτησε την 5η θέση νικώντας την Τσεχοσλοβακία με 95-79.

Αυτή ήταν η τελευταία διοργάνωση στην οποία συμμετείχε ο Νίκος Γκάλης στην Εθνική Ομάδα (μέλος της από το 1981).

Η Εθνική Ομάδα απέτυχε να προκριθεί στους Ολυμπιακούς Αγώνες της Βαρκελώνης το καλοκαίρι του '92, αφού αποκλείστηκε στο Προολυμπιακό Τουρνουά της Μούρθια της Ισπανίας.

### Ευρωμπάσκετ 1993

Στα προκριματικά του Ευρωμπάσκετ 1993, η Εθνική κλήθηκε να αντιμετωπίσει τις: Σουηδία, Ρουμανία και Ουγγαρία. Οι τρεις πρώτες αγωνιστικές έγιναν το Νοέμβριο του 1991, ενώ οι τρεις τελευταίες αγωνιστικές, έγιναν έναν χρόνο μετά, δηλαδή το Νοέμβριο του 1992. Η Εθνική προκρίθηκε ως πρώτη με 5 νίκες και μόλις μία ήττα (Από τη Σουηδία, με 90-81, εκτός έδρας). Μαζί της, προκρίθηκε και η Σουηδία, ως δεύτερη.

Στο Ευρωμπάσκετ του '93 η Ελλάδα στην αρχή νίκησε τη Λετονία με 81-62, στη συνέχεια ηττήθηκε από το Ισραήλ του Γκόρντον με 79-74 και στο τέλος νίκησε την Ιταλία με 88-73. Στη β' φάση, νίκησε σχετικά εύκολα τη Βοσνία/Ερζεγοβίνη με 102-84 (Η οποία εκείνο τον καιρό είχε πόλεμο και σε κάθε ματς που έπαιζε έκανε αντιπολεμικές δηλώσεις), στη συνέχεια ηττήθηκε από τη Ρωσία με 84-67 και στο τέλος νίκησε την Ισπανία με 76-75. Στη συνέχεια, πέρασε με επιτυχία από τα προημιτελικά κερδίζοντας τη Γαλλία 61-59, αλλά τερμάτισε 4η, αφού ηττήθηκε στον ημιτελικό 76-73 από τη Γερμανία και στο μικρό τελικό 99-59 από την Κροατία.

Σύνθεση: Παναγιώτης Γιαννάκης, Ευθύμης Μπακατσιάς, Γιώργος Μποσγανάς, Νίκος Οικονόμου, Νάσος Γαλακτερός, Λευτέρης Κακιούσης, Γιάννης Παπαγιάννης, Κώστας Παταβούκας, Γιώργος Σιγάλας, Χρήστος Τσέκος, Παναγιώτης Φασούλας, Φάνης Χριστοδούλου, προπονητής: Ευθύμης Κιουμουρτζόγλου.

### Παγκόσμιο Πρωτάθλημα του 1994

Στο Παγκόσμιο Πρωτάθλημα του 1994 η ομάδα έφτασε στα ημιτελικά, αλλά αποκλείστηκε από τη Dream Team II και έχασε στον αγώνα τρίτης θέσης από την Κροατία με 78-60. Παρά το πικρό τέλος, η 4η θέση θεωρήθηκε επιτυχία ανάλογη με το χρυσό ευρωπαϊκό μετάλλιο του 1987.

Σύνθεση: Ευθύμης Ρεντζιάς, Γιώργος Σιγάλας, Παναγιώτης Γιαννάκης, Παναγιώτης Φασούλας, Φάνης Χριστοδούλου, Κώστας Παταβούκας, Νίκος Μπουντούρης, Ευθύμης Μπακατσιάς, Γιάννης Μυλωνάς, Χρήστος Τσέκος, Νάσος Γαλακτερός, Αργύρης Παπαπέτρου. Προπονητής: Μάκης Δενδρινός

### Ευρωμπάσκετ 1995

Στο Ευρωμπάσκετ του '95 η Ελλάδα τερμάτισε 4η.Το τουρνουά διεξήχθη στην Αθήνα όπως και το 1987. Η Ελλάδα πέρασε ως 3η από τον πρώτο όμιλο πίσω από τη Γιουγκοσλαβία και τη Λιθουανία και στους προημιτελικούς νίκησε με 66-64 την Ισπανία για να ηττηθεί στον ημιτελικό από τους Γιουγκοσλάβους με 60-52.Στον μικρό τελικό αντιμετώπισε την Κροατία, η οποία επιβλήθηκε με 73-68 και κατέκτησε το χάλκινο μετάλλιο.

Σύνθεση: Παναγιώτης Γιαννάκης, Ευθύμης Μπακατσιάς, Φραγκίσκος Αλβέρτης, Τζαννής Σταυρακόπουλος, Νίκος Οικονόμου, Λευτέρης Κακιούσης, Κώστας Παταβούκας, Γιώργος Σιγάλας, Παναγιώτης Φασούλας, Φάνης Χριστοδούλου, Ευθύμης Ρεντζιάς, Ντίνος Αγγελίδης. Προπονητής Μάκης Δενδρινός.

### Ολυμπιακοί Αγώνες 1996

Παρά τις σημαντικές επιτυχίες αυτής της δεκαετίας, η εθνική ομάδα αποτύγχανε να προκριθεί στους Ολυμπιακούς Αγώνες. Το όνειρο της δεύτερης παρουσίας σε Ολυμπιακούς Αγώνες πραγματοποιήθηκε το 1996, όπου η Ελλάδα κέρδισε την 5η θέση.

Για τις θέσεις 5 έως 8 η Ελλάδα κέρδισε την Κίνα 115-75 και κάνοντας εντυπωσιακή εμφάνιση στο δεύτερο ημίχρονο 91-72 τη Βραζιλία.

Η εθνική ομάδα αποτελούνταν εν μέρει από παλιότερους παίχτες από την εθνική ομάδα του 1987 (Γιαννάκης, Χριστοδούλου, Φασούλας) και εν μέρει από νέα ταλέντα (όπως οι Σιγάλας, Αλβέρτης, Οικονόμου και Ρεντζιάς).

Παναγιώτης Γιαννάκης, Παναγιώτης Φασούλας, Φάνης Χριστοδούλου, Νίκος Οικονόμου, Φραγκίσκος Αλβέρτης, Κώστας Παταβούκας, Ευθύμης Μπακατσιάς, Γιώργος Σιγάλας, Λευτέρης Κακιούσης, Ντίνος Αγγελίδης, Ευθύμης Ρεντζιάς Δημήτρης Παπανικολάου, προπονητής Μάκης Δενδρινός.

### Ευρωμπάσκετ 1997

Στο Ευρωμπάσκετ του '97 η Ελλάδα τερμάτισε 4η.

Σύνθεση: Χρήστος Μυριούνης, Γιώργος Καλαϊτζής, Κώστας Παταβούκας, Νίκος Μπουντούρης, Δημήτρης Παπανικολάου, Γιώργος Σιγάλας, Άγγελος Κορωνιός, Φραγκίσκος Αλβέρτης, Νίκος Οικονόμου, Γιάννης Γιαννούλης, Ευθύμης Ρεντζιάς, Φάνης Χριστοδούλου.

Πρώτη φορά που ο Παναγιώτης Γιαννάκης αναλαμβάνει ομοσπονδιακός τεχνικός. Η ομάδα του '97 ήταν ένα μείγμα νέων και παλαιών παικτών. Τελευταία συμμετοχή του Φάνη Χριστοδούλου στην Εθνική Ομάδα.

Στα προκριματικά του Ευρωμπάσκετ, η Εθνική ομάδα, κλήθηκε να αντιμετωπίσει τις: Βοσνία/Ερζεγοβίνη, Ισραήλ, Γεωργία, Σλοβακία και Λευκορωσία. Η Ελλάδα προκρίθηκε άνετα στο Ευρωμπάσκετ, ως πρώτη από τον όμιλό της, έχοντας πετύχει 9 νίκες και μόνο μία ήττα (Από την Λευκορωσία στην Αθήνα). Μαζί της, προκρίθηκαν και η Βοσνία/Ερζεγοβίνη ως δεύτερη και το Ισραήλ ως τρίτο.

Στην κυρίως διοργάνωση, στα γήπεδα της Ισπανίας, η Ελλάδα πέρασε αήττητη, τόσο από την πρώτη φάση, όσο και από την δεύτερη φάση και προκρίθηκε αήττητη στην οκτάδα. Αρχικά, ξεκίνησε με νίκη 74-52 επί της Τουρκίας, συνέχισε με 74-72 επί της Ρωσίας και στο τελευταίο ματς, απέναντι στη Βοσνία/Ερζεγοβίνη, ο Αλβέρτης με τρίποντο στο τελευταίο δευτερόλεπτο, έδωσε τη νίκη στην Ελλάδα, με 78-76.

Στην β' φάση, η Ελλάδα (Μεταφέροντας τις δύο νίκες της, επί της Ρωσίας και επί της Τουρκίας), νίκησε στο πρώτο αγώνα τη Λιθουανία με 73-66, μετά στη συνέχεια νίκησε τη Γαλλία με 80-71 και στην τελευταία αγωνιστική, νίκησε δύσκολα το Ισραήλ με 85-82. Έτσι η Εθνική, προκρίθηκε αήττητη στα προημιτελικά.

Στα προημιτελικά η Ελλάδα κέρδισε την Πολωνία 72-62, στον ημιτελικό έχασε από τη Γιουγκοσλαβία 80-88 και στον μικρό τελικό ηττήθηκε με 77-97 από τη Ρωσία.

### Παγκόσμιο Πρωτάθλημα του 1998

Το Παγκόσμιο Πρωτάθλημα του 1998 διοργανώθηκε από την Ελλάδα και η εθνική ομάδα έφτασε κοντά στην πρόκρισή της στον τελικό. Έχασε στον ημιτελικό από τη Γιουγκοσλαβία στην παράταση.

Για άλλη μια φορά ηττήθηκε η Εθνική Ομάδα σε ημιτελικό διοργάνωσης με αντίπαλο τη Γιουγκοσλαβία. Αν και θα μπορούσε να είχε κερδίσει στην κανονική διάρκεια του αγώνα τους "Πλάβι", το σκορ έμεινε στο 57-57. Αν και η ομάδα είχε πάθος, ενήργησε αγχωμένα στο παιχνίδι, ειδικά πριν την παράταση όπου έδωσε το δικαίωμα στην ομάδα του Ζ. Ομπράντοβιτς να καλύψει μια σημαντική διαφορά στο σκορ και εντέλει να νικήσει με 78-73 την Εθνική μας.

Η απογοήτευση των παικτών από τη χαμένη ευκαιρία να φτάσουν στον τελικό και να κατακτήσουν σίγουρα ένα μετάλλιο είχε ως αποτέλεσμα μια εύκολη ήττα από τις Η.Π.Α. στο μικρό τελικό (84-61), αφήνοντας για ακόμη μία φορά την Ελλάδα στην 4η θέση.

Σύνθεση: Ευθύμης Ρεντζιάς, Νίκος Οικονόμου, Γιώργος Σιγάλας, Δημήτρης Παπανικολάου, Άγγελος Κορωνιός, Παναγιώτης Φασούλας, Φραγκίσκος Αλβέρτης, Νίκος Μπουντούρης, Γιώργος Καράγκουτης, Γιώργος Καλαϊτζής, Γιώργος Μπαλογιάννης, Ιάκωβος Τσακαλίδης. Προπονητής: Παναγιώτης Γιαννάκης.

## 1999-2004: Παρακμή και αναγέννηση
Ύστερα από μία δεκαετία επιτυχιών, ήταν αναμενόμενο για την εθνική ομάδα να φτάσει σε παρακμή, γεγονός που δεν αντιμετωπίστηκε θετικά από τους οπαδούς της, κυρίως επειδή ήρθε ξαφνικά. Η ομάδα απέτυχε στα Ευρωμπάσκετ του 1999 και του 2001 και ως επακόλουθο δεν προκρίθηκε στους Ολυμπιακούς Αγώνες του 2000 στο Σίδνεϊ και το Παγκόσμιο Πρωτάθλημα του 2002.

### Ευρωμπάσκετ 1999

Η Ελλάδα, στα προκριματικά του Ευρωμπάσκετ 1999, κλήθηκε να αντιμετωπίσει τις: Σλοβενία, Γερμανία, Βουλγαρία, Σλοβακία και Βέλγιο. Η Εθνική, προκρίθηκε ως δεύτερη από τον συγκεκριμένο όμιλο, με 7 νίκες και 3 ήττες (Δύο από τη Σλοβενία και μία από τη Γερμανία στη Στουτγκάρδη). Μετά τον τελευταίο αγώνα των προκριματικών, κόντρα στο Βέλγιο, στις Βρυξέλλες, στις 27 Φεβρουαρίου 1999, ο Παναγιώτης Γιαννάκης, έφυγε από τον πάγκο της Εθνικής ομάδας (Για την ιστορία, ο αγώνας έληξε 82-73 υπέρ της Ελλάδας). Μαζί της προκρίθηκαν και η Σλοβενία ως πρώτη και η Γερμανία ως τρίτη. Έτσι, προπονητής ανέλαβε ο Κώστας Πετρόπουλος και βοηθός του ο Γιάννης Ιωαννίδης, οι οποίοι ωστόσο, καλούνται να αντιμετωπίσουν τις απουσίες της Εθνικής.

Η κύρια διοργάνωση για την Εθνική ωστόσο, αποδείχθηκε δραματική. Στο πρώτο ματς, η Ελλάδα αντιμετώπισε τη Γερμανία, του νεαρού τότε Ντιρκ Νοβίτσκι. Ενώ η Ελλάδα, φάνηκε να κρατάει την τύχη στα χέρια της, ο Μπογκόροβιτς με τρίποντο στο μηδέν, έδωσε τη νίκη στη Γερμανία με 59-58. Μία μέρα μετά, η Εθνική αντιμετώπισε την Τσεχία του νεαρού τότε Λούμπος Μπάρτον, ο οποίος με 26 δικούς του πόντους, έδωσε τη νίκη στην Τσεχία με 83-72. Την τρίτη μέρα, η Εθνική είχε μια τελευταία ευκαιρία να πάει έστω στη β' φάση, με νίκη επί της Λιθουανίας του Άρβιντας Σαμπόνις. Ωστόσο, οι Λιθουανοί δεν αφήνουν κανένα περιθώριο και εν τέλει η Λιθουανία συντρίβει την Ελλάδα με 82-64 και την απέκλεισε πρόωρα από την συνέχεια της διοργάνωσης. Η Εθνική, πήρε την 16η θέση (Χειρότερα και από την ΠΓΔΜ, την Ουγγαρία και τη Βοσνία/Ερζεγοβίνη), η οποία είναι η χειρότερη θέση που έχει πάρει σε Ευρωμπάσκετ μετά το χρυσό του 1987 και η δεύτερη χειρότερη θέση γενικά (Η χειρότερη ήταν αυτή του Ευρωμπάσκετ 1961, όπου είχε καταταγεί 17η). Έτσι η Εθνική θα απουσίαζε από τους Ολυμπιακούς Αγώνες του 2000 στο Σίδνεϋ της Αυστραλίας.

### Ευρωμπάσκετ 2001

Η Ελλάδα, μετά την παταγώδη αποτυχία της στο Ευρωμπάσκετ 1999, στα προκριματικά του Ευρωμπάσκετ 2001, κλήθηκε να αντιμετωπίσει τις: Εσθονία, Πολωνία, Τσεχία, Λευκορωσία και Αυστρία. Η Εθνική προκρίθηκε στο Ευρωμπάσκετ 2001 ως πρώτη, με 9 νίκες και μόνο μία ήττα (Από την Πολωνία, εκτός έδρας, στο τελευταίο ματς των προκριματικών). Ως δεύτερη προκρίθηκε, μαζί με την Ελλάδα, η Εσθονία.

Στην κύρια διοργάνωση, η Εθνική στο πρώτο της ματς, αντιμετώπισε την Ιταλία και με ένα τρίποντο του Φραγκίσκου Αλβέρτη στην εκπνοή, η Ελλάδα κέρδισε με 83-82. Μία μέρα μετά, ήρθε η βαριά ήττα από τη Ρωσία, με 106-81. Στην τελευταία αγωνιστική, η Ελλάδα, επικράτησε επί της αποκλεισμένης Βοσνίας/Ερζεγοβίνης με 101-77, ωστόσο αυτό το παιχνίδι στιγματίστηκε από ένα αξέχαστο γεγονός. Δυόμισι (2.33 για την ακρίβεια) λεπτά πριν από το φινάλε του αγώνα και ενώ η εθνική μας προηγείτο 93-70 έβαλε μπουρλότο στο ματς. Ο Καλαϊτζής δεν κράτησε την ψυχραιμία του σε φάουλ του Φίριτς και τον έσπρωξε με τον αγκώνα του ρίχνοντάς τον στο παρκέ. Οι προκλητικοί (από το πρώτο λεπτό) Βόσνιοι άλλο που δεν ήθελαν, απαντώντας με μπουνιές και οι δικοί μας ανταπέδωσαν. Ο Ουκρανός διαιτητής έπεσε κάτω σκοντάφτοντας σε πεσμένους παίκτες και ο Μάρκοβιτς σώζει γενικότερη σύρραξη συγκρατώντας τον Σιγάλα που είχε φάει μπουνιά από τον Μρσιτς. Οι διαιτητές απέβαλαν τρεις Βόσνιους (Μάρκοβιτς – Φίριτς – Λέριτς) και τους πάγκους και των δύο ομάδων. Στις εξέδρες οι Βόσνιοι (Μαζί με διάφορους Τούρκους οπαδούς), πέταγαν αντικείμενα στους Έλληνες παίκτες και οι Βόσνιοι παίκτες που είχαν απομείνει εντός του παρκέ με εντολή του προπονητή τους Σάμπιτ Χάτζιτς έκαναν φάουλ, ώστε να συμπληρώσουν πέντε και να βγουν από το παιχνίδι. Ο σκοπός προφανής: Να γελοιοποιήσουν το ματς, αφού πρώτα είχαν πάει να το κερδίσουν με κάθε θεμιτό και αθέμιτο μέσο. Οι Τέρζιτς και Σουλιάνοβιτς τελευταίοι που είχαν μείνει δεν πρόλαβαν να συμπληρώσουν πέντε φάουλ και ο αγώνας δεν διεκόπη (χρειάζεται να υπάρχουν μέχρι δύο παίκτες για να αλλάζουν την μπάλα). Έτσι η Εθνική τερμάτισε δεύτερη στον όμιλο και χρειάστηκε νοκ άουτ αγώνας, για να περάσει στην οκτάδα. Ο αντίπαλος ήταν η Γερμανία του Ντιρκ Νοβίτσκι. Και ενώ η Εθνική προηγείτο ακόμα και με 22 πόντους διαφορά, στο τέλος χάθηκαν κρίσιμες βολές και έτσι η Γερμανία νίκησε με 80-75. Έτσι, η Εθνική, δεν καταφέρνει να προκριθεί στο Μουντομπάσκετ 2002 (Μετά από 4 συνεχόμενες παρουσίες, με τις δύο τελευταίες να τερματίζει τέταρτη).

### Ευρωμπάσκετ 2003

Για τα προκριματικά του Ευρωμπάσκετ 2003, η Ελλάδα κλήθηκε να αντιμετωπίσει τις: Ισπανία, Ισραήλ, Ρουμανία, Βέλγιο και Δανία. Η Εθνική προκρίθηκε στο Ευρωμπάσκετ 2003 ως πρώτη, με 9 νίκες και μόνο μία ήττα (Από την Ισπανία, εκτός έδρας, στο τελευταίο ματς των προκριματικών). Μαζί της προκρίθηκαν και η Ισπανία ως δεύτερη και το Ισραήλ ως τρίτο.

Την κακή αυτή κατάσταση που επικρατούσε τα τελευταία 4-5 χρόνια, δεν την είδε με καλό μάτι η Ομοσπονδία, που έπρεπε επίσης να σκεφθεί την αντιπροσώπευση της χώρας στους Ολυμπιακούς Αγώνες της Αθήνας. Η ομάδα άλλαξε ριζικά για το Ευρωμπάσκετ του 2003, με καινούριο προπονητή (Γιάννης Ιωαννίδης) και νεότερη σύνθεση. Το πείραμα πέτυχε μερικώς, καθώς η Ελλάδα τερμάτισε 5η.

Αρχικά, η Εθνική έκανε το 3/3 στον όμιλό της, νικώντας την Κροατία με 77-76, την Τουρκία με 75-70 και την Ουκρανία με 79-73. Με αυτόν τον τρόπο, η Εθνική προκρίνεται στην οκτάδα του Ευρωμπάσκετ, για πρώτη φορά, μετά το 1997. Εκεί, η Εθνική, περιμένει τον αντίπαλό της, από τον αγώνα μπαράζ, ανάμεσα στην Ιταλία και τη Γερμανία. Και ενώ όλοι περιμένουν ότι ο αντίπαλος της Ελλάδας θα είναι η Γερμανία του Ντιρκ Νοβίτσκι (Που το 1999 και το 2001 είχαν αποδειχθεί "κακοί δαίμονες" για την Εθνική μας), η Ιταλία τελικά κάνει την έκπληξη, νικάει με 86-84 και προκρίνεται η ίδια στην οκτάδα. Στην οκτάδα, η Εθνική κάνει το χειρότερό της παιχνίδι μέχρι τώρα στην διοργάνωση, χάνει με 62-59 και μένει για ακόμα μία φορά, εκτός τετράδας. Στους αγώνες κατάταξης ωστόσο, η Εθνική κάνει δύο εξαιρετικά παιχνίδια απέναντι στο Ισραήλ (63-56) και στη Σερβία/Μαυροβούνιο (72-64) και παίρνει την 5η θέση στο τουρνουά.

Σύνθεση: Δημήτρης Διαμαντίδης, Δημήτρης Παπανικολάου, Γιώργος Σιγάλας, Φραγκίσκος Αλβέρτης, Νίκος Χατζηβρέττας, Θοδωρής Παπαλουκάς, Αντώνης Φώτσης, Δήμος Ντικούδης, Ιάκωβος Τσακαλίδης, Χρήστος Χαρίσης, Ευθύμης Ρεντζιάς, Μιχάλης Κακιούζης.

### Ολυμπιακοί Αγώνες 2004
thumb|150px|Η Εθνική Ελλάδος εναντίον της Αργεντινής στον προημιτελικό γύρο

Την επόμενη χρονιά, η Ελλάδα συμμετείχε στο Ολυμπιακό Τουρνουά ως διοργανώτρια, μιας και οι αγώνες τελούνταν στην Αθήνα. Λίγους μήνες πριν τους αγώνες, ο προπονητής Γιάννης Ιωαννίδης παραιτήθηκε για να εισέλθει ως βουλευτής στο Ελληνικό Κοινοβούλιο, και την ομάδα ανέλαβε για δεύτερη φορά μετά την περίοδο 1996-1998 ο Παναγιώτης Γιαννάκης. Στον πρώτο γύρο, η Ελλάδα τερμάτισε δεύτερη, με τρεις νίκες (Αυστραλία, Ανγκόλα και Πουέρτο Ρίκο) και δύο ήττες (ΗΠΑ και Λιθουανία) πίσω από τη Λιθουανία και προκρίθηκε στα προημιτελικά, όπου ηττήθηκε 64-69 από, την εθνική Αργεντινής η οποία στη συνέχεια κατέκτησε το χρυσό μετάλλιο.

Παρά τα ελληνικά όνειρα για ένα μετάλλιο, η ομάδα τερμάτισε 5η, όπως την προηγούμενη χρονιά και όπως στους Ολυμπιακούς Αγώνες το 1996. Ωστόσο ο κόσμος ήταν στο πλευρό της, σε όλη τη διάρκεια της διοργάνωσης αφού η εθνική ομάδα δεν επέλεξε αντίπαλο, κάτι που εύκολα μπορούσε να κάνει στο τελευταίο παιχνίδι του ομίλου χάνοντας (αυτό έκανε το Πουέρτο Ρίκο), αλλά αντιθέτως επέλεξε να αγωνιστεί με την Αργεντινή στα προημιτελικά ξέροντας ότι τα πράγματα για τη συνέχεια δε θα ήταν και τόσο εύκολα.
Κέρδισε το Πουέρτο Ρίκο με 85-75 στον αγώνα κατάταξης για την 5η θέση.

Σύνθεση 2004: Φραγκίσκος Αλβέρτης, Δημήτρης Διαμαντίδης, Νίκος Ζήσης, Μιχάλης Κακιούζης, Δήμος Ντικούδης, Λάζαρος Παπαδόπουλος, Θοδωρής Παπαλουκάς, Δημήτρης Παπανικολάου, Βασίλης Σπανούλης, Κώστας Τσαρτσαρής, Αντώνης Φώτσης, Νίκος Χατζηβρέττας, προπονητής: Παναγιώτης Γιαννάκης.

## Ευρωμπάσκετ 2005

Στο Ευρωμπάσκετ του 2005 που έγινε στο Βελιγράδι η νεανική ομάδα της Ελλάδας, υπό την καθοδήγηση του «Δράκου» Παναγιώτη Γιαννάκη και χωρίς πλέον τον Φραγκίσκο Αλβέρτη στη σύνθεσή της, κατάφερε να πάρει και πάλι την 1η θέση ύστερα από 18 χρόνια.

Η Ελλάδα προκρίθηκε ως δεύτερη του ομίλου, μετά τη Σλοβενία. Στον πρώτο αγώνα του τουρνουά επικράτησε της Εθνικής Γαλλίας με 64-50. Ύστερα ηττήθηκε από την Εθνική Σλοβενίας με 68-56. Στον τρίτο αγώνα νίκησε την Εθνική Βοσνίας και Ερζεγοβίνης με 67-50. Στη συνέχεια κέρδισε σε αγώνα μπαράζ το Ισραήλ με 67-61, περνώντας στα προημιτελικά. Εκεί, αντιμετώπισαν την Εθνική Ρωσίας, κερδίζοντας τη με 66-61.

Στα ημιτελικά, η Ελλάδα κέρδισε τη Γαλλία με 67-66 σε ένα δραματικό αγώνα. Η Γαλλία προηγούνταν με 51-58 ένα λεπτό πριν τη λήξη του αγώνα, αλλά η Ελλάδα κατάφερε να επανέλθει και να κερδίσει το παιχνίδι με ένα τρίποντο από τον Δημήτρη Διαμαντίδη, τρία δευτερόλεπτα πριν τη λήξη του παιχνιδιού.

Στον τελικό, η Ελλάδα κέρδισε τη Γερμανία με 78-62 και στέφθηκε πρωταθλήτρια Ευρώπης για δεύτερη φορά.

Η ομάδα:

** Αρχηγός*

## Μουντομπάσκετ 2006

thumb|200px|right|Η Εθνική Ελλάδος με το αργυρό μετάλλιο στο στήθος

Στο Μουντομπάσκετ 2006 η Εθνική Ελλάδος κατέκτησε τη δεύτερη θέση και το αργυρό μετάλλιο.

Η Ελλάδα ξεκίνησε εντυπωσιακά στους ομίλους με 5 νίκες σε ισάριθμους αγώνες. Η πρώτη ήρθε απέναντι στο Κατάρ (84-64) , μετέπειτα νίκησε δύσκολα τη Λιθουανία (81-76 στην παράταση, μετά την ισοπαλία με 69-69 στην κανονική διάρκεια) και συνέχισε με μία συγκλονιστική νίκη επί της Αυστραλίας (72-69) στα τελευταία 11 δευτερόλεπτα με διαδοχικά τρίποντα του Αντώνη Φώτση και του Νίκου Ζήση ένα δευτερόλεπτο πριν το τέλος. Στους επόμενους αγώνες επικράτησε της Βραζιλίας με 91-80 και της Τουρκίας με 76-69.

Στη φάση των 16 ξεπέρασε με ευκολία την Κίνα (95-64) και στα προημιτελικά ξεπέρασε εύκολα το εμπόδιο της Γαλλίας (73-56).

Στον ημιτελικό η Εθνική Ελλάδος κατατρόπωσε την Εθνική ομάδα των ΗΠΑ φτάνοντας αήττητη στον τελικό, πραγματοποιώντας ένα από τα σπουδαιότερα έπη που γνώρισε ποτέ ο ελληνικός αθλητισμός (101-95).

Στον τελικό η Εθνική καταπονημένη από την υπερπροσπάθεια ηττήθηκε εύκολα από την Ισπανία με 70-47 και επέστρεψε με το αργυρό μετάλλιο.

Η ομάδα:

** Αρχηγός*

## Μετά τις επιτυχίες
### Ευρωμπάσκετ 2007
Στο Ευρωμπάσκετ 2007 η Εθνική Ελλάδος απέδειξε για μια ακόμα φορά ότι η θέση της είναι ανάμεσα στις καλύτερες ομάδες της Ευρώπης. Αν και αντιμετώπισε την απουσία δύο βασικών αθλητών της (Αντώνης Φώτσης, Σοφοκλής Σχορτσιανίτης), κατόρθωσε να προκριθεί από τις δύο διαδοχικές φάσεις ομίλων, χωρίς να παρουσιάσει ιδιαίτερα καλές εμφανίσεις και διάρκεια.

Ξεκίνησε με νίκη επί του Ισραήλ με 76-66. Τη δεύτερη μέρα συνέχισε με νίκη επί της Σερβίας στην παράταση με 68-67. Η Ελλάδα ήταν να πάρει τη νίκη στην κανονική διάρκεια, αλλά ο Γκούροβιτς με ένα απίστευτο τρίποντο, έκανε το σκορ 56-56 και έστειλε το ματς στην παράταση. Εκεί η Ελλάδα νίκησε. Στην τρίτη αγωνιστική, η Ελλάδα ηττήθηκε από την μετέπειτα πρωταθλήτρια Ρωσία, με 53-61. Στη β' φάση, η Εθνική στο πρώτο της παιχνίδι ηττήθηκε από την Ισπανία με 58-76, με πολλά παράπονα για τη διαιτησία. Στον δεύτερο αγώνα, η Εθνική αντιμετώπισε την Κροατία και όλα έδειχναν ότι το ματς θα πήγαινε στην παράταση, ώσπου ο Σπανούλης με τρίποντο στο τέλος, έγραψε το 81-78 και έτσι η Εθνική πήρε τη νίκη στην κανονική διάρκεια. Στον τελευταίο αγώνα, η Εθνική, δεν δυσκολεύτηκε καθόλου απέναντι στην Πορτογαλία, την οποία και κέρδισε με 85-67.

Στην προημιτελική φάση εκτόπισε τη Σλοβενία με μια απίστευτη ανατροπή στα τελευταία λεπτά, επικρατώντας με 63-62, ενώ 2:20 πριν το φινάλε, το σκορ ήταν 49-61 υπέρ της Σλοβενίας.

Έχασε στις λεπτομέρειες το εισιτήριο του τελικού από τη διοργανώτρια και πρωταθλήτρια κόσμου του 2006 Ισπανία. Ηττήθηκε με 77-82, έχοντας όμως πολλά παράπονα για διαιτητικά λάθη υπέρ των Ισπανών, για δεύτερη συνεχή φορά. 

Τερμάτισε τέταρτη χάνοντας στον μικρό τελικό από τη Λιθουανία με 69-78, αποδεικνύοντας ότι και όταν δεν καταφέρνει να αποδώσει στο μέγιστο των δυνατοτήτων της, είναι ομάδα που αγωνίζεται για τα μετάλλια και παραμένει ανάμεσα στους ισχυρούς.

Σύνθεση: Θεόδωρος Παπαλουκάς, Δημήτρης Διαμαντίδης, Νίκος Ζήσης, Βασίλης Σπανούλης, Νίκος Χατζηβρέττας, Παναγιώτης Βασιλόπουλος, Μιχάλης Πελεκάνος, Μιχάλης Κακιούζης, Δήμος Ντικούδης, Κώστας Τσαρτσαρής, Γιάννης Μπουρούσης, Λάζαρος Παπαδόπουλος, προπονητής: Παναγιώτης Γιαννάκης.

### Ολυμπιακοί 2008
Η Εθνική Ελλάδος μετά από μια καλή παρουσία στο προολυμπιακό τουρνουά της Αθήνας (Νίκη επί του Λιβάνου με 119-62 και επί της Βραζιλίας με 89-69 και στα νοκ άουτ ήρθαν οι νίκες επί της Νέας Ζηλανδίας με 75-48 και επί του Πουέρτο Ρίκο με 88-63), συμμετείχε στους Ολυμπιακούς Αγώνες του Πεκίνου. Γνώρισε την ήττα από τις Ισπανία, ΗΠΑ και νίκησε τις Γερμανία, Αγκόλα και Κίνα. Στον προημιτελικό ηττήθηκε από την Εθνική Αργεντινής με 78-80, καθώς ο Βασίλης Σπανούλης αστόχησε σε τρίποντο λίγο πριν την εκπνοή. Κατακτά έτσι την 5η θέση έχοντας γνωρίσει την ήττα από τις ομάδες που κατέκτησαν τα τρία μετάλλια ΗΠΑ, Ισπανία και η Αργεντινή.

Σύνθεση: Θεόδωρος Παπαλουκάς, Αντώνης Φώτσης, Δημήτρης Διαμαντίδης, Νίκος Ζήσης, Σοφοκλής Σχορτσιανίτης, Κώστας Τσαρτσαρής, Γιάννης Μπουρούσης, Μιχάλης Πελεκάνος, Γιώργος Πρίντεζης, Βασίλης Σπανούλης, Παναγιώτης Βασιλόπουλος, Ανδρέας Γλυνιαδάκης, προπονητής; Παναγιώτης Γιαννάκης.

## Νέα Επιτυχία
### Ευρωμπάσκετ 2009
Η Εθνική κόντρα σε όλα τα προγνωστικά -με σημαντικές απουσίες (Διαμαντίδης, Παπαλουκάς, Τσαρτσαρής) και νέα πρόσωπα- κατακτά την 3η θέση και το χάλκινο μετάλλιο στο Ευρωμπάσκετ του 2009 στην Πολωνία παραμένοντας έτσι στην ελίτ του Ευρωπαϊκού μπάσκετ.

Στην α' φάση, η Εθνική κατάφερε να κάνει το 3/3. Στο πρώτο ματς, η Εθνική συνέτριψε 86-54 την ΠΓΔΜ. Στο δεύτερο ματς, η Εθνική νίκησε 76-68 την Κροατία και εξασφάλισε την πρόκρισή της στη β' φάση. Η Εθνική, δεν έχει πρόβλημα να επιβληθεί και στην τρίτη αγωνιστική επί του αποκλεισμένου Ισραήλ, με 106-80 (Η τελευταία φορά που η Εθνική πέτυχε 100+ πόντους σε τελική φάση Ευρωμπάσκετ, μέχρι σήμερα (2025)).

Στη β' φάση, η Εθνική επιβλήθηκε με 84-76 επί της Γερμανίας, στη συνέχεια έχασε από τη Ρωσία με 68-65 και στο τέλος έχασε από τη Γαλλία με 71-69.

Στην οκτάδα, η Εθνική αντιμετώπισε την Τουρκία, όπου και κατάφερε να νικήσει στην παράταση με 76-74, αφού το τρίποντο του Αρσλάν είναι άστοχο (Σκορ κανονικής διάρκειας 65-65).

Στον ημιτελικό έχασε με 82-64 από την Ισπανία. Ωστόσο, με νίκη 57-56 κόντρα στη Σλοβενία στον μικρό τελικό και με εξαιρετική παρουσία στις δυο προηγούμενες φάσεις ανέβηκε στο βάθρο με το χάλκινο μετάλλιο για πρώτη φορά μετά το Ευρωμπάσκετ του 1949. Έτσι απέδειξε ότι με πάθος, ψυχή και πολύ ταλέντο δικαίως συγκαταλέγεται στις κορυφαίες ομάδες.

Σύνθεση: Βασίλης Σπανούλης, Νίκος Ζήσης, Σοφοκλής Σχορτσιανίτης, Κώστας Κουφός, Κώστας Καïμακόγλου, Γιάννης Μπουρούσης, Νικ Καλάθης, Γιώργος Πρίντεζης, Αντώνης Φώτσης, Ανδρέας Γλυνιαδάκης, Γιάννης Καλαμπόκης, Στράτος Περπέρογλου. Προπονητής: Γιόνας Καζλάουσκας.

## Μουντομπάσκετ 2010
Πριν το Παγκόσμιο Κύπελλο του 2010 η Ελλάδα πραγματοποίησε έξι φιλικά, επικρατώντας σε όλα εξ αυτών και μάλιστα με εκκωφαντικές νίκες και εξαιρετικές εμφανίσεις. Συγκεκριμένα, διέλυσε με 82-54 την Εθνική Γερμανίας , διέσυρε την Εθνική Ρωσίας με 101- 63, συνέτριψε την Εθνική Σλοβενίας με 96-72, έκαμψε την αντίσταση της Εθνικής Κροατίας, την οποία νίκησε με 90-81  και πραγματοποίησε την πιο ευρεία νίκη όλων των εποχών επί της Εθνική Καναδά, σε έναν αγώνα στον οποίο επικράτησε με το μυθικό 123-49, όλα αυτά για το τουρνουά Ακρόπολης. Το τελευταίο φιλικό όμως με την Εθνική Σερβίας δεν ολοκληρώθηκε ποτέ (η Εθνική προηγείτο με 74-73) και επισκιάστηκε από σοβαρότατα επεισόδια μεταξύ των διεθνών των δύο ομάδων. Αυτό το γεγονός άλλαξε τα δεδομένα και την ψυχολογία της Εθνικής η οποία δεν πραγματοποίησε το ίδιο καλές εμφανίσεις στο Μουντομπάσκετ, ενώ μέχρι τότε θεωρείτο ένα από τα φαβορί ακόμα και για την κατάκτηση του τίτλου.

Στο Μουντομπάσκετ 2010 η Ελλάδα ξεκίνησε νικηφόρα τις υποχρεώσεις της (νίκη 89-81 με αντίπαλο την Εθνική Κίνας) και στη συνέχεια νίκησε με δυσκολία την Εθνική ομάδα του Πουέρτο Ρίκο (83-80). Η πρώτη ήττα ήρθε με αντίπαλο την Εθνική Τουρκίας, με 76-65. Ο αγώνας με την Εθνική Ακτής Ελεφαντοστού δεν επιφύλασσε εκπλήξεις και η Εθνική επικράτησε άνετα με 97-60. Στο τελευταίο ματς γνώρισε την ήττα από την Εθνική Ρωσίας (73-69). Αυτή η ήττα την έφερε και πάλι αντιμέτωπη με την Παγκόσμια Πρωταθλήτρια, Εθνική Ισπανίας και παρά την προσπάθεια, σε ένα αμφίρροπο αγώνα η Εθνική ηττήθηκε με 80-72 στη φάση των 16. Αυτή ήταν η τελευταία παράσταση του Δημήτρη Διαμαντίδη με το εθνόσημο, όπως ανακοίνωσε ο ίδιος μετά τη λήξη του αγώνα.

** Αρχηγός*

## Ευρωμπάσκετ 2011

Στο Ευρωμπάσκετ 2011 που έγινε στη Λιθουανία η Εθνική Ελλάδος τερμάτισε 6η παρά τις 7 μεγάλες απουσίες των: Δημήτρης Διαμαντίδης, Βασίλης Σπανούλης, Στράτος Περπέρογλου, Σοφοκλής Σχορτσιανίτης, Λουκάς Μαυροκεφαλίδης, Κώστας Τσαρτσαρής και Θεόδωρος Παπαλουκάς.

Αρχικά η Ελλάδα επικράτησε 76-67 της Εθνικής Βοσνίας και Ερζεγοβίνης. Έπειτα νίκησε με 81-61 την Εθνική Φινλανδίας και συνέχισε με μία απροσδόκητη ήττα από την Εθνική Βόρειας Μακεδονίας, 72-58, πραγματοποιώντας κάκιστη εμφάνιση. Στη συνέχεια νίκησε την Εθνική Μαυροβουνίου με 71-55  και προκρίθηκε στην επόμενη φάση με νίκη επί της Εθνική Κροατίας(74-69). Στην επόμενη φάση νίκησε την Εθνική Σλοβενίας με 69-60, ηττήθηκε εύκολα από την Εθνική Ρωσίας με 83-67 και νίκησε την Εθνική Γεωργίας με 73-60. Στον προημιτελικό έχασε τον νοκ-άουτ αγώνα με την Εθνική Γαλλίας με 64-56, παρά την καλή της άμυνα.

Στους αγώνες κατάταξης, η Ελλάδα νίκησε τη Σερβία με 88-77, ενώ ηττήθηκε για τον αγώνα της 5ης θέσης, από την οικοδέσποινα Λιθουανία με 69-73.

Η ομάδα του Ευρωμπάσκετ:

## Ευρωμπάσκετ 2013

Η Εθνική, δεν κατάφερε να προκριθεί στους Ολυμπιακούς Αγώνες του Λονδίνου το 2012. Ενώ είχε ξεκινήσει πολύ καλά, με νίκη επί της Ιορδανίας με 107-63 και επί του Πουέρτο Ρίκο με 98-84, ήρθε η αναπάντεχη ήττα από τη Νιγηρία με 80-79, έτσι δεν κατάφερε να προκριθεί. Ωστόσο, είχε πάρει απευθείας την πρόκριση για το Ευρωμπάσκετ 2013, στη Σλοβενία.

Μετά από τέσσερα χρόνια αποχής από τα βάθρα των μεταλλίων, η Εθνική ομάδα με τον Ιταλό προπονητή Αντρέα Τρινκιέρι, και παρά τις απουσίες των Καλάθη, Κουφό, Σχορτσιανίτη, έβαλε στόχο την κατάκτηση ενός μεταλλίου στο Ευρωμπάσκετ 2013, που θα τις εξασφάλιζε παράλληλα θέση στο Μουντομπάσκετ του 2014. Η Εθνική ομάδα δεν κατάφερε να περάσει στη φάση των προημιτελικών (φάση των 8), έχοντας 4 νίκες και 4 ήττες μετά και τη δεύτερη φάση των ομίλων, καταλαμβάνοντας την 11η θέση του τουρνουά.

Ενώ η Εθνική είχε ξεκινήσει με τον καλύτερο τρόπο τις υποχρεώσεις της σε εκείνο το Ευρωμπάσκετ (79-51 επί της Σουηδίας, 80-71 επί της Ρωσίας και 84-61 επί της Τουρκίας), οι αναπάντεχες ήττες από την Ιταλία (72-81) και από τη Φινλανδία (77-86), την κράτησαν πίσω και προκρίθηκε στη β' φάση χωρίς νίκες. Στη β' φάση, νίκησε πρώτα την Ισπανία με 79-75 αναθαρρώντας τις ελπίδες, αλλά η συνέχεια δεν ήταν τόσο ευνοϊκή. Η Εθνική έχασε και από τη Σλοβενία με 65-73 και από την Κροατία με 88-92 μετά από δύο παρατάσεις και έτσι ολοκλήρωσε πρόωρα τη συμμετοχή της στο Ευρωμπάσκετ.

Η ομάδα του Ευρωμπάσκετ:

## Μουντομπάσκετ 2014

Η Εθνική Ομάδα με νέο προπονητή τον Φώτη Κατσικάρη, την απουσία του Βασίλη Σπανούλη και με νέο παίκτη τον Γιάννη Αντετοκούνμπο, μπαίνει δυναμικά στο Παγκόσμιο Πρωτάθλημα 2014, υποσχόμενη για μία επιτυχία σε αυτό το Μουντομπάσκετ. Στις 30 Αυγούστου μπαίνει δυναμικά στο γήπεδο της Σεβίλλης συντρίβοντας τη Σενεγάλη με 87-64. Μία μέρα μετά, η Ελλάδα δυσκολεύεται απέναντι στους Φιλιππινέζους. Όμως καταφέρνει και νικάει 82-70. Την επόμενη μέρα, η Ελλάδα αντιμετωπίζει την ομάδα του Πουέρτο Ρίκο, η οποία, αντίθετα με τα προγνωστικά, ήταν "λαβωμένη" μετά τις ήττες από Αργεντινή και Σενεγάλη. Το Πουέρτο Ρίκο "λαβώθηκε" και από την Ελλάδα, καθώς έχασε με 90-79. Με αυτή τη νίκη η Ελλάδα έκανε το 3 στα 3 και μετά την αναπάντεχη νίκη της Σενεγάλης επί της Κροατίας με 77-75 (Η Κροατία είχε νικήσει στον δεύτερο αγώνα την Αργεντινή με 90-85), ήταν η μοναδική αήττητη ομάδα του ομίλου. Την επόμενη μέρα η Ελλάδα και ο όμιλος είχαν ρεπό. Την επόμενη του ρεπό, η Εθνική συνέχισε το αήττητο, αφού νίκησε και την Κροατία με 76-65. Και στον τελευταίο αγώνα του ομίλου, η Ελλάδα νίκησε. Νίκησε την Αργεντινή με 79-71 και προκρίθηκε αήττητη στους 16. Μαζί της από τον όμιλό της προκρίθηκαν Κροατία, Αργεντινή και Σενεγάλη. Στους 16 Ελλάδα θα αντιμετώπιζε τη Σερβία. Δυστυχώς όμως η Εθνική δεν μπόρεσε να νικήσει τη Σερβία, να επιδείξει την ανωτερότητα της και να προστατέψει την αήττητη συγκομιδή του 5-0. Ηττήθηκε με 90-72. Η ήττα έφερε και τον πρόωρο αποκλεισμό της Ελλάδας από τη διοργάνωση, καθώς και την απογοήτευση. Στη φάση των 16 αποκλείστηκαν επίσης και οι ομάδες που είχαν προκριθεί μαζί με την Ελλάδα από τον όμιλο (Κροατία, Αργεντινή και Σενεγάλη από Γαλλία, Βραζιλία και Ισπανία αντίστοιχα). Η ομάδα του Μουντομπάσκετ:

## Ευρωμπάσκετ 2015

Η Εθνική ομάδα, μετά την απώλεια μεταλλίου από το Μουντομπάσκετ 2014, επέστρεψε ανανεωμένη (Ο Βασίλης Σπανούλης μετά την απουσία του από το Μουντομπάσκετ, επέστρεψε για το Ευρωμπάσκετ) στις υποχρεώσεις της για το Ευρωμπάσκετ του 2015. Ήταν η πρώτη φορά που το Ευρωμπάσκετ θα διεξαγόταν σε 4 χώρες (Γαλλία, Γερμανία, Κροατία, Λετονία). Η Εθνική θα έπαιζε στον όμιλο της Κροατίας. Η νοκ άουτ φάση θα γινόταν στην πόλη Λιλ της Γαλλίας. Στον πρώτο αγώνα, η Ελλάδα νίκησε 85-65 την ΠΓΔΜ με μεγάλη άνεση και φοβερές φάσεις από τους Έλληνες διεθνείς. Την επόμενη μέρα, η Ελλάδα δυσκολεύτηκε πολύ απέναντι στην οικοδέσποινα του ομίλου Κροατία, τελικά μετά από πολύ άγχος και από τις δύο μεριές και μετά από σκληρό ντέρμπι, η Ελλάδα νίκησε 72-70, καθώς ο Σίμον αστόχησε σε δίποντο που θα οδηγούσε το ματς στην παράταση. Την επόμενη μέρα, η Ελλάδα και ο όμιλος είχαν ρεπό. Μια μέρα μετά το ρεπό, η Ελλάδα επικράτησε 79-68 της Γεωργίας. Την επόμενη μέρα, η Ελλάδα νίκησε και τη Σλοβενία με 83-72 και εξασφάλισε και μαθηματικά την πρώτη θέση στον όμιλο. Στην τελευταία αγωνιστική του ομίλου, η Ελλάδα έπαιξε με σβηστές τις μηχανές, ωστόσο νίκησε και την Ολλανδία με 68-65. Έτσι λοιπόν, η Ελλάδα προκρίθηκε ως πρώτη και αήττητη από τον όμιλό της. Μαζί της προκρίθηκαν η Κροατία, η Σλοβενία και εν τέλει και η Γεωργία. Η Ελλάδα και αυτές οι τρεις χώρες ταξίδεψαν στη Γαλλία όπου θα γινόταν η νοκ άουτ φάση. Στους 16, η Ελλάδα δεν αντιμετώπισε κανένα πρόβλημα απέναντι στο Βέλγιο, το οποίο και συνέτριψε με 75-54. Τρεις μέρες μετά, ακολούθησε ο προημιτελικός με την (Μετέπειτα πρωταθλήτρια) Ισπανία, προκειμένου η Ελλάδα να καταφέρει να μπει στην τετράδα. Δυστυχώς, μετά από ένα σκληρό ντέρμπι και ένα άστοχο σουτ τριών πόντων του Γιάννη Αντετοκούνμπο από το κέντρο στο μηδέν, η Ελλάδα ηττήθηκε 71-73. Δύο μέρες μετά, η Εθνική, μετά από επίσης μεγάλο ντέρμπι, κατάφερε να νικήσει τη Λετονία με 97-90, πήρε την 5η θέση σε αυτό το Ευρωμπάσκετ και έτσι εξασφάλισε τη συμμετοχή της στο Προολυμπιακό τουρνουά του Ρίο, το ερχόμενο καλοκαίρι. Αυτό ήταν το τέλος της πορείας της Εθνικής σε αυτό το Ευρωμπάσκετ. Η ομάδα του Ευρωμπάσκετ:

## Ευρωμπάσκετ 2017
Η Εθνική, δεν κατάφερε μετά την αποτυχία της να προκριθεί στους Ολυμπιακούς του 2012, να προκριθεί ούτε στους Ολυμπιακούς του 2016. Στο προολυμπιακό τουρνουά, είχε νικήσει το Ιράν με 78-53 και το Μεξικό με 86-70. Στη νοκ άουτ φάση, αντιμετώπισε την Κροατία. Ενώ στο τέλος του α' δεκαλέπτου έχανε με 13-31, προσπάθησε και κατάφερε να ανατρέψει το εις βάρος της σκορ, ωστόσο στο τέλος δεν άντεξε και έχασε τελικά με 61-66, χάνοντας μεγάλη ευκαιρία να προκριθεί στους Ολυμπιακούς του Ρίο. Ωστόσο, είχε ήδη εξασφαλισμένη την πρόκρισή της, στο Ευρωμπάσκετ 2017, το οποίο ήταν το δεύτερο (Μετά το αντίστοιχο του 2015), που θα διοργανωνόταν σε 4 χώρες (Φινλανδία, Ισραήλ, Ρουμανία και Τουρκία, με τη νοκ άουτ φάση να διεξάγεται στην Τουρκία).
Στο Ευρωμπάσκετ του 2017 η Ελλάδα κατάφερε να προκριθεί με μεγάλη δυσκολία από τον όμιλό της. Κέρδισε αρχικά την Ισλανδία 90-61 και μετά έχασε τρεις συνεχόμενες φορές, από τη Γαλλία 87-95, από τη Σλοβενία 72-78 και αναπάντεχα από τη Φινλανδία 77-89. Στη συνέχεια κέρδισε την Πολωνία σε ένα ματς "ζωής και θανάτου" με 95-77 και προκρίθηκε ως τέταρτη με 7 πόντους. Παρά το ντεφορμάρισμα, στη φάση των 16 ξαναβρήκε το καλό της πρόσωπο και κέρδισε τη Λιθουανία 77-64, κάνοντας εντυπωσιακό παιχνίδι. Ωστόσο, στα προημιτελικά αποκλείστηκε από τη Ρωσία με σκορ 69-74, ενώ στην αρχή ήταν συνέχεια μπροστά στο σκορ. Η ομάδα του Ευρωμπάσκετ:

## Μουντομπάσκετ 2019

### Προκριματική φάση
Στις 24 Νοεμβρίου 2017, δυόμιση μήνες μετά την αναπάντεχα καλή πορεία της Εθνικής στο Ευρωμπάσκετ, η Εθνική ξεκίνησε τις υποχρεώσεις της στο Λέστερ, απέναντι στη Μεγάλη Βρετανία. Η Ελλάδα κλήθηκε να αντιμετωπίσει στην πρώτη φάση των προκριματικών τη Μεγάλη Βρετανία, το Ισραήλ και την Εσθονία. Ενώ η Ελλάδα είχε την ευκαιρία να πάρει τη νίκη στην κανονική διάρκεια, με απανωτά λάθη στα τελευταία λεπτά, το ματς τελείωσε στην κανονική διάρκεια 83-83 και οδηγήθηκε στην παράταση, όπου η Ελλάδα με τρίποντο του Γιάννη Αθηναίου, πήρε τη νίκη με 95-92. Τρεις μέρες μετά, στο Ηράκλειο Κρήτης, η Ελλάδα επιβλήθηκε άνετα επί του Ισραήλ με 82-61, ενώ παράλληλα η Εσθονία έκανε την έκπληξη και νίκησε τη Μεγάλη Βρετανία με 73-70. Επόμενες υποχρεώσεις της Εθνικής, ήταν στις 23 Φεβρουαρίου 2018, με αντίπαλο την Εσθονία στο Ηράκλειο, όπου η Ελλάδα έκανε το 3 στα 3 με 87-75. Δύο μέρες μετά, στις 25 Φεβρουαρίου, η Εθνική υποδέχτηκε στο Ηράκλειο τη Μεγάλη Βρετανία. Αν και στο α' ημίχρονο του παιχνιδιού, έπαιξε πολύ κακή επίθεση, εν τούτοις κατάφερε και πήρε την 4η νίκη σε 4 παιχνίδια, με σκορ 75-70, υποχρεώνοντας τους Βρετανούς στην 4η τους ήττα, ενώ παράλληλα η Εσθονία νίκησε το Ισραήλ με 78-62 στο Τάλιν και αμφότερες είχαν 2 νίκες και 2 ήττες, με αποτέλεσμα τα περιθώρια για τους Βρετανούς να είναι πια πολύ στενά και την Ελλάδα να παίρνει την πρόκριση για τη δεύτερη φάση των προκριματικών. Οι επόμενες υποχρεώσεις της Εθνικής, ήρθαν απέναντι στο Ισραήλ, στις 28 Ιουνίου στο Τελ Αβίβ, όπου έκανε το 5 στα 5, κερδίζοντας με 96-78. Μια μέρα μετά, η Μεγάλη Βρετανία νίκησε την Εσθονία στη Γλασκώβη με 74-65, καλύπτοντας την ήττα με 3 πόντους τον περασμένο Νοέμβριο. Στις 2 Ιουλίου, η Εθνική ολοκλήρωσε τις υποχρεώσεις της, κάνοντας το 6 στα 6 απέναντι στην Εσθονία, στο Τάλιν, κερδίζοντας με 78-56. Την ίδια ώρα, το Ισραήλ κέρδισε τη Μεγάλη Βρετανία στη Γλασκόβη με 67-59 και την απέκλεισε από τη συνέχεια των προκριματικών. Η Ελλάδα με 12 πόντους, το Ισραήλ με 9 πόντους και η Εσθονία με 8 πόντους, προκρίθηκαν στη δεύτερη φάση. Η Ελλάδα με αυτά τα αποτελέσματα, είχε το πάνω χέρι για πρόκριση στο Μουντομπάσκετ της Κίνας. Από τον άλλον όμιλο με τον οποίο διασταυρώθηκε, προκρίθηκε η Γερμανία με 12 πόντους, η Σερβία με 10 πόντους και η Γεωργία με 8 πόντους, πάνω από την Αυστρία.

Η δεύτερη φάση των προκριματικών, ξεκίνησε τον Σεπτέμβριο του 2018. Οι τρεις πρώτοι του νέου ομίλου, θα προκρίνονταν στο Μουντομπάσκετ. Οι ομάδες κουβαλούσαν τα αποτελέσματα της α' φάσης των προκριματικών. Η Ελλάδα στον πρώτο αγώνα, στις 13 Σεπτεμβρίου, στο Ηράκλειο, υπέταξε τη Σερβία με 70-63 και ήταν πλέον μια ανάσα από την πρόκριση στο Μουντομπάσκετ. Τρεις μέρες μετά, στην Τιφλίδα απέναντι στη Γεωργία, ενώ μέχρι το τελευταίο δευτερόλεπτο έχανε, ο Παπανικολάου στο μηδέν έκανε ένα εύστοχο λέι απ (86-85), η Ελλάδα έκανε το 8 στα 8, μαζί με τη Γερμανία και ήταν η πρώτη Ευρωπαϊκή ομάδα που προκρίθηκε στο Μουντομπάσκετ. Στις 30 Νοεμβρίου, η Ελλάδα νίκησε και τη Γερμανία στην Πάτρα, με 92-84 και πλέον ήταν στην πρώτη θέση του ομίλου. Στις 3 Δεκεμβρίου, η Ελλάδα γνώρισε την πρώτη της ήττα στα προκριματικά, στο Βελιγράδι απέναντι στη Σερβία, με σκορ 61-84, χωρίς ωστόσο να επηρεαστεί από αυτό. Η Ελλάδα, επέστρεψε στις υποχρεώσεις της, στο Ηράκλειο, απέναντι στη Γεωργία, στις 21 Φεβρουαρίου 2019, την οποία νίκησε με 81-69, σε ένα ματς πολύ πιο εύκολο από το ματς της Τιφλίδας. Τελευταίο ματς της Εθνικής, ήταν στο Μπάμπεργκ της Γερμανίας, απέναντι στη Γερμανία. Ενώ δεν έπαιξε τόσο καλή επίθεση, ωστόσο νίκησε με 69-63 και πήρε την 11η νίκη της, σε 12 παιχνίδια (Έχοντας χάσει μόνο από τη Σερβία). Η Ελλάδα με 23 πόντους, η Γερμανία με 21 και η Σερβία με 19, προκρίθηκαν στο Μουντομπάσκετ της Κίνας, η Γεωργία τερμάτισε 4η με 17 πόντους, το Ισραήλ 5ο με 17 βαθμούς και η Εσθονία 6η με 16 πόντους.

### Τελική φάση στην Κίνα
Στο Παγκόσμιο Κύπελλο 2019 η Ελλάδα κατάφερε να προκριθεί με μεγάλη δυσκολία από τον όμιλό της. Κέρδισε το Μαυροβούνιο 85-60 και μετά έχασε από τη Βραζιλία 79-78 αλλά κέρδισε τον τελευταίο αγώνα κόντρα στη Νέα Ζηλανδία με 103-97. Στο δεύτερο όμιλο για τη φάση των 16, ηττήθηκε από τις Η.Π.Α. 69-53, επομένως έπρεπε να κερδίσει την Τσεχία με 12 πόντους για να προκριθεί, αφού κουβαλούσε στον όμιλο την ήττα από τη Βραζιλία. Τελικά η Εθνική κέρδισε με 84-77 (7 πόντους διαφορά) και αποκλείστηκε από τα προημιτελικά. Εντέλει η Εθνική κατετάγη ενδέκατη στη διοργάνωση. Η ομάδα του Μουντομπάσκετ:

## Ευρωμπάσκετ 2022
### Προκριματική φάση
Το συγκεκριμένο Ευρωμπάσκετ, αρχικά ήταν να γίνει το 2021, όμως λόγω της πανδημίας του COVID-19, αποφασίστηκε να μετατεθεί για το 2022. Η Ελλάδα κληρώθηκε στον 8ο όμιλο των προκριματικών, μαζί με τη Λετονία, τη Βοσνία/Ερζεγοβίνη και τη Βουλγαρία. Οι τρεις καλύτερες ομάδες των προκριματικών, θα προκρίνονταν στην τελική φάση του Ευρωμπάσκετ.

Στο πρώτο ματς, στις 21 Φεβρουαρίου 2020, η Ελλάδα αντιμετώπισε τη Βουλγαρία στην Πάτρα, όπου κέρδισε με σκορ 73-63. Τρεις μέρες μετά, η Ελλάδα αντιμετώπισε στην Τούζλα τη Βοσνία/Ερζεγοβίνη, μέσα σε ένα κατάμεστο γήπεδο. Παρότι η Ελλάδα δυσκολεύτηκε στο α' ημίχρονο, αλλά και στο δεύτερο μισό του 4ου δεκαλέπτου, κατάφερε και πήρε τη νίκη, με 70-65 και έκανε το 2 στα 2. Το Νοέμβριο, πλέον είχε ήδη ξεσπάσει η πανδημία COVID-19, οπότε τα παιχνίδια θα διεξάγονταν σε μία συγκεκριμένη πόλη, κεκλεισμένων των θυρών. Στις 27 Νοεμβρίου, η Εθνική έκανε την πρώτη της ήττα από τη Λετονία, με σκορ 66-77, στο Σαράγεβο. Για τη Λετονία, αυτή ήταν η πρώτη της νίκη στα προκριματικά, καθώς είχε χάσει τα δύο προηγούμενα παιχνίδια (Με Βοσνία και Βουλγαρία αντίστοιχα). Δυο μέρες αργότερα, στο Σαράγεβο πάλι, η Ελλάδα αντιμετώπισε τη Βουλγαρία. Ενώ δυσκολεύτηκε πολύ στην κανονική διάρκεια του ματς, ο Γιάννης Αθηναίου κατάφερε να στείλει το ματς στην παράταση, με σκορ κανονικής διάρκειας 71-71. Στην παράταση, με πιο δυνατό πρόσωπο και τον Γιάννη Αθηναίου και τον Βαγγέλη Μάντζαρη να ευστοχούν σε μεγάλης σημασίας τρίποντα, η Εθνική νίκησε τη Βουλγαρία με 84-78, έκανε το 3-1 και μαζί με τη Βοσνία (Η οποία ήταν επίσης στο 3-1, έχοντας κερδίσει και τη Βουλγαρία και τη Λετονία), προκρίθηκαν στο Ευρωμπάσκετ. Το Φεβρουάριο του 2021, οι συνθήκες της πανδημίας απαίτησαν οι ομάδες του ομίλου να ταξιδέψουν στη Ρίγα της Λετονίας, για τα δύο τελευταία παιχνίδια. Στις 20 Φεβρουαρίου, η Εθνική έκανε τη δεύτερη ήττα της, απέναντι στη Βοσνία/Ερζεγοβίνη (Ηττήθηκε με 69-84, παίζοντας αδιάφορο μπάσκετ) και υποβιβάστηκε στη δεύτερη θέση του ομίλου. Την τρίτη θέση, εξασφάλισε η Βουλγαρία, η οποία έκανε την έκπληξη, κερδίζοντας τη Λετονία με 66-65 (Την είχε κερδίσει και έναν χρόνο νωρίτερα στο Μπότεβγκραντ, με σκορ 110-104 και μετά από δύο παρατάσεις). Το τελευταίο ματς, μετά από δύο μέρες, απέναντι στη Λετονία, ήταν διαδικαστικού χαρακτήρα. Η Ελλάδα, παρότι δυσκολεύτηκε, νίκησε με 97-94 στην παράταση (Σκορ κανονικής διάρκειας 82-82). Πρώτη τερμάτισε η Βοσνία/Ερζεγοβίνη με 11 πόντους, δεύτερη ήταν η Ελλάδα με 10 πόντους, τρίτη η Βουλγαρία με 8 πόντους και αποκλείστηκε η Λετονία με 7 πόντους, σκορπώντας την απογοήτευση στο κοινό της.

### Τελική φάση
Στο Ευρωμπάσκετ του 2022 ξεκίνησε τη διοργάνωση ως ένα από τα φαβορί για μετάλλιο. Kατάφερε να προκριθεί εύκολα ως πρώτη από τον όμιλό της. Κέρδισε κατά σειρά στον τρίτο όμιλο την Κροατία 89-85, την Ιταλία 85-81, τη Μεγάλη Βρετανία 93-77, την Ουκρανία 99-79 και την Εσθονία 90-69. Στη φάση των 16 αγωνίστηκε με την Τσεχία και προκρίθηκε στα προημιτελικά αφού τη νίκησε με 94-88. Ωστόσο, στα προημιτελικά αποκλείστηκε από τη Γερμανία με σκορ 107-96 και έμεινε για πέμπτη συνεχόμενη φορά εκτός μεταλλίων. Η τελική θέση της ομάδας στη διοργάνωση ήταν η πέμπτη, μεταξύ των 24 ομάδων. Η ομάδα του Ευρωμπάσκετ:

## Μουντομπάσκετ 2023
### Προκριματική φάση
Η Ελλάδα ξεκίνησε τις υποχρεώσεις της για τα προκριματικά του Μουντομπάσκετ 2023, στις 25 Νοεμβρίου 2021. Η Ελλάδα κλήθηκε να αντιμετωπίσει στην πρώτη φάση των προκριματικών τη Μεγάλη Βρετανία, τη Λευκορωσία (Η οποία αποβλήθηκε εκ των υστέρων από τα προκριματικά) και την Τουρκία. Όπως ακριβώς και το 2017, έτσι και σε αυτά τα προκριματικά, πρώτος αντίπαλος ήταν η Μεγάλη Βρετανία, αυτή τη φορά στο Νιούκαστλ. Αν και ξεκίνησε καλά και προηγείτο με 15 πόντους στην αρχή της γ' περιόδου, εν τούτοις έκανε αρκετά λάθη, οι Βρετανοί το εκμεταλλεύτηκαν και η Ελλάδα έχασε το πρώτο ματς με 69-78. Τρεις μέρες μετά, ήρθε στη Θεσσαλονίκη η νίκη επί της ομάδας της Λευκορωσίας με 77-67, μια νίκη όμως που εκ των υστέρων ακυρώθηκε λόγω αποβολής της Λευκορωσίας και της Ρωσίας από τα προκριματικά, μετά τη Ρωσική εισβολή στην Ουκρανία. Αξίζει να σημειωθεί ότι ακυρώθηκε και η αρχική ήττα της Τουρκίας από τη Λευκορωσία (Η Λευκορωσία νίκησε με 84-70). Η Εθνική το Φεβρουάριο του 2022, κλήθηκε να αντιμετωπίσει δύο φορές την Τουρκία. Στο πρώτο ματς, στις 25 Φεβρουαρίου 2022, στην Αθήνα, ο Κώστας Παπανικολάου στα 3 δευτερόλεπτα πριν το τέλος, ανέτρεψε το εις βάρος της 70-71 και έκανε με δύο εύστοχες βολές το 72-71, ενώ μετά το τάιμ άουτ, ο Σέιν Λάρκιν αστόχησε σε τρίποντο από τη γωνία, έτσι η Ελλάδα κέρδισε με 72-71. Τρεις μέρες μετά, Ελλάδα και Τουρκία αναμετρήθηκαν στην Κωνσταντινούπολη. Στην Κωνσταντινούπολη, η Ελλάδα κέρδισε με μεγαλύτερη ευκολία, με 76-67. Την ίδια ώρα, αναβάλλονταν τα παιχνίδια ανάμεσα στη Μεγάλη Βρετανία και τη Λευκορωσία, που όμως δεν έγιναν ποτέ. Το Μάιο του 2022, η FIBA αποφάσισε να αποβάλλει από τα προκριματικά τη Ρωσία και τη Λευκορωσία. Λόγω της αποβολής της Λευκορωσίας και της Ρωσίας, οι ομάδες που ήταν στους ομίλους των δύο χωρών (Ελλάδα, Τουρκία και Μεγάλη Βρετανία για Λευκορωσία και Ιταλία, Ισλανδία και Ολλανδία για Ρωσία), προκρίθηκαν απευθείας στη δεύτερη φάση των προκριματικών και οι χώρες που διασταυρώνονταν στο νέο όμιλο (Λετονία, Βέλγιο και Σερβία για τον όμιλο της Λευκορωσίας και Ισπανία, Γεωργία και Ουκρανία για τον όμιλο της Ρωσίας), δε θα κουβαλούσαν τα αποτελέσματα με την τελευταία ομάδα του ομίλου (Σλοβακία και Βόρεια Μακεδονία αντίστοιχα). Στις 30 Ιουνίου 2022, η Ελλάδα, μετά τις δύο νίκες της επί της Τουρκίας, αντιμετώπισε στη Λάρισα τη Μεγάλη Βρετανία. Εκεί έπαιξε εξαιρετικό μπάσκετ, διόρθωσε την κακιά εικόνα και κάλυψε το -9 του Νοεμβρίου και κέρδισε με 93-71. Το ματς που ήταν να γίνει μεταξύ της Ελλάδας και της Λευκορωσίας στο Μινσκ, στις 3 Ιουλίου 2022, δεν έγινε ποτέ, λόγω της αποβολής της Λευκορωσίας. Έτσι, προκρίθηκε ως 1η από τον όμιλό της με 7 πόντους, 2η ήταν η Τουρκία η οποία νίκησε τη Μεγάλη Βρετανία στις 3 Ιουλίου με 6 πόντους και τρίτη ήταν η Μεγάλη Βρετανία με 5 πόντους. Αυτές οι τρεις, προκρίθηκαν απευθείας στην επόμενη φάση, λόγω αποβολής της Λευκορωσίας.

Στη δεύτερη φάση των προκριματικών, η Ελλάδα, η Τουρκία και η Μεγάλη Βρετανία, αντιμετώπισαν τη Λετονία, το Βέλγιο και τη Σερβία. Τα δύο πρώτα παιχνίδια, έλαβαν χώρα λίγες μέρες πριν το Ευρωμπάσκετ 2022, στο οποίο συμμετείχαν η Ελλάδα, η Τουρκία, η Μεγάλη Βρετανία, το Βέλγιο και η Σερβία (Δεν είχε προκριθεί η Λετονία). Η Ελλάδα στο πρώτο της παιχνίδι (25 Αυγούστου 2022), αντιμετώπισε τη Σερβία στο Βελιγράδι, όπου το ματς έληξε στην κανονική διάρκεια 87-87. Η Εθνική, είχε την ευκαιρία να πάρει τη νίκη στην κανονική διάρκεια, ωστόσο στην παράταση δεν άντεξε και ηττήθηκε με 94-100. Τρεις μέρες μετά, στο ΟΑΚΑ, η Ελλάδα νίκησε με απόλυτη ευκολία το Βέλγιο με 85-68. Στις 11 Νοεμβρίου 2022, η Ελλάδα έπαιξε με τη Λετονία στο Ηράκλειο. Μια Λετονία η οποία, αν και δεν κατάφερε να προκριθεί στο Ευρωμπάσκετ 2022, εν τούτοις έκανε εξαιρετική πορεία στα προκριματικά του Μουντομπάσκετ. Η Ελλάδα δεν μπόρεσε να ακολουθήσει τον ρυθμό των Λετονών και ηττήθηκε με 60-80. Με αυτή της τη νίκη, η Λετονία κατάφερε και πήρε για πρώτη φορά στην ιστορία της, την πρόκριση σε Μουντομπάσκετ. Τρεις μέρες μετά, η Ελλάδα έπαιξε κόντρα στο Βέλγιο, στη Βελγική πόλη Μονς. Αν και δυσκολεύτηκε πολύ, κατάφερε και πήρε τη νίκη με 72-70 και με αυτή τη νίκη, προκρίθηκε στο Μουντομπάσκετ. Στις 24 Φεβρουαρίου 2023, η Ελλάδα έπαιξε με τη Σερβία στην Αθήνα. Το ματς έληξε στην κανονική διάρκεια 80-80 και στην παράταση, η Ελλάδα νίκησε με 97-92, χωρίς ωστόσο να καταφέρει να καλύψει το -6 του αγώνα του Βελιγραδίου. Τα πράγματα για τη Σερβία ήταν από τη μία εύκολα (Καθώς θα έπαιζε με την Μεγάλη Βρετανία, που δεν είχε άλλη νίκη, εκτός από αυτή κόντρα στην Ελλάδα, στο πρώτο ματς των προκριματικών), αλλά από την άλλη αν η Σερβία έχανε από τη Μεγάλη Βρετανία και την ίδια ώρα, το Βέλγιο νικούσε την Τουρκία, το Βέλγιο θα έπαιρνε την πρόκριση, αντί της Σερβίας (Στην πρώτη φάση το Βέλγιο νίκησε δύο φορές τη Σερβία). Τρεις μέρες μετά, η Ελλάδα ηττήθηκε στη Ρίγα, σε ένα άνευ σημασίας ματς, κόντρα στη Λετονία, με 57-67. Το ίδιο βράδυ, συνέβη και το Σιδηροδρομικό δυστύχημα στα Τέμπη. Έτσι η Λετονία τερμάτισε ως 1η με 19 πόντους (9 νίκες σε 10 παιχνίδια), η Σερβία ακολούθησε ως 2η με 16 πόντους (Κέρδισε τη Μεγάλη Βρετανία με 101-83), 3η ήταν η Ελλάδα με 16 πόντους, 4η ήταν η Τουρκία με 14 πόντους, το Βέλγιο ήταν 5ο με 14 πόντους και η Μεγάλη Βρετανία 6η με 11 πόντους. Στο Μουντομπάσκετ της Ασίας, προκρίθηκαν η Λετονία, η Σερβία και η Ελλάδα.

### Τελική φάση στις Φιλιππίνες
Στο Παγκόσμιο Κύπελλο 2023 η Ελλάδα κατάφερε να προκριθεί με μεγάλη δυσκολία από τον όμιλό της. Τόσο ο όμιλός της α' φάσης, όσο και η φάση των 16, έγιναν για την Ελλάδα στην πόλη Πασάι των Φιλιππίνων (Εκτός από τις Φιλιππίνες, το τουρνουά διεξαγόταν σε Ιαπωνία και Ινδονησία), ενώ η νοκ άουτ φάση διεξήχθη στο Πασάι. Στην πρεμιέρα της, στις 26 Αυγούστου, κέρδισε την Ιορδανία με 92-71 και μετά έχασε από τις Η.Π.Α. 81-109, επομένως έπρεπε να επαναλάβει αυτό που έκανε και το 2019, δηλαδή να κερδίσει τη Νέα Ζηλανδία για να προκριθεί στους 16. Αν και δυσκολεύτηκε πολύ στο α' ημίχρονο, η Ελλάδα παίζοντας εξαιρετικό μπάσκετ στο β' ημίχρονο, έκανε την ανατροπή και νίκησε με 83-74 και όπως ακριβώς το 2019, έτσι και το 2023, προκρίθηκε πάνω από τη Νέα Ζηλανδία στην επόμενη φάση. Στο δεύτερο όμιλο για τη φάση των 16, η Ελλάδα πάλεψε σκληρά για τρία δεκάλεπτα κόντρα στη Λιθουανία, ωστόσο δεν άντεξε στο τέταρτο, όπου και ηττήθηκε με 67-92 και αποκλείστηκε από τη συνέχεια της διοργάνωσης. Το ματς με το επίσης αποκλεισμένο Μαυροβούνιο, ήταν διαδικαστικού χαρακτήρα και κυρίως για λόγους κατάταξης. Στο τελευταίο ματς, η Ελλάδα ηττήθηκε με 69-73 και τερμάτισε στη 15η θέση του τουρνουά, που είναι η χειρότερη θέση που έχει τερματίσει ποτέ η Ελλάδα (Η προηγούμενη χειρότερη θέση ήταν η 11η θέση, το 2010 και το 2019). Η δωδεκάδα της εθνικής στο Μουντομπάσκετ 2023:

## Ολυμπιακοί 2024
Η Εθνική Ελλάδος μετά από μια καλή παρουσία στο προολυμπιακό τουρνουά του Πειραία συμμετείχε στους Ολυμπιακούς Αγώνες του Παρισιού, μετά από 16 χρόνια. Στο προολυμπιακό, νίκησε την Δομινικανή Δημοκρατία (109-82) και την Αίγυπτο (93-71). Στη νοκ άουτ φάση, νίκησε τη Σλοβενία με 96-68 και στον τελικό, κατάφερε και πήρε το αίμα της πίσω από την χαμένη πρόκριση για τους Ολυμπιακούς 2016 από την Κροατία, με 80-69. Έτσι κατάφερε και προκρίθηκε στους Ολυμπιακούς, μετά από 16 χρόνια. Στο πρώτο ματς, γνώρισε την ήττα από τον Καναδά (79-86) και την Ισπανία (77-84), ενώ στο τέλος κατάφερε και νίκησε την Αυστραλία (77-71). Χάρη σε αυτή τη νίκη με αυτή τη διαφορά και χάρη στην ευρεία νίκη της Σερβίας επί του Νοτίου Σουδάν (96-85) σε άλλον όμιλο, η Ελλάδα τερμάτισε πάνω από το Νότιο Σουδάν και έτσι κατάφερε να προκριθεί στα προημιτελικά ως δεύτερη καλύτερη τρίτη. Στα προημιτελικά αποκλείστηκε από την Γερμανία με 76-63. Η ομάδα των Ολυμπιακών Αγώνων:

## Ευρωμπάσκετ 2025
### Προκριματική φάση
Η Εθνική, ξεκίνησε τα προκριματικά στις 23 Φεβρουαρίου 2024 κόντρα στην Τσεχία, με νέο προπονητή, τον Βασίλη Σπανούλη. Η Εθνική κέρδισε με 72-64. Τρεις μέρες μετά, η Εθνική νίκησε με μεγάλη δυσκολία την Ολλανδία στη Χάγη (74-72) και έκανε το 2 στα 2. Στις 21 Νοεμβρίου 2024, στο Λονδίνο, η Εθνική έχασε στον πόντο από τη Μεγάλη Βρετανία, ενώ το κακό αυτό ματς, διορθώθηκε τρεις μέρες μετά, όπου η Εθνική νίκησε τη Μεγάλη Βρετανία με 77-67 και εξασφάλισε την πρόκριση στο Ευρωμπάσκετ 2025. Στις 21 Φεβρουαρίου 2025, η Ελλάδα νίκησε την Τσεχία στην παράταση, με 93-89. Στο τελευταίο ματς, η Εθνική δεν είχε πρόβλημα να επιβληθεί επί της αποκλεισμένης πια Ολλανδίας, με 63-53, χωρίς να παίξει ιδιαίτερα καλό μπάσκετ.

### Τελική φάση και μετάλλιο μετά από 16 χρόνια
Στην τελική φάση, η Εθνική κλήθηκε να αντιμετωπίσει στον όμιλό της τις: Ισπανία, Ιταλία, Γεωργία, Βοσνία/Ερζεγοβίνη και Κύπρο. Στην πρώτη αγωνιστική, η Εθνική παίζοντας βασικά πολύ καλή άμυνα και μέτρια επίθεση, νίκησε την Ιταλία με 75-66. Νωρίτερα την ίδια μέρα, η Γεωργία έκανε την έκπληξη και νίκησε την αποδυναμωμένη Ισπανία με 83-69. Δύο μέρες μετά, στην δεύτερη αγωνιστική, η Ελλάδα, δεν είχε κανένα απολύτως πρόβλημα απέναντι στην Κύπρο και τη νίκησε με 96-69, σε ένα ιστορικό ματς, καθώς Ελλάδα και Κύπρος βρέθηκαν να αντιμετωπίζουν η μία την άλλην σε τελική φάση μεγάλης διοργάνωσης. Την επόμενη μέρα, στην τρίτη αγωνιστική, η Ελλάδα δεν είχε κανένα πρόβλημα απέναντι στη Γεωργία, πραγματοποιώντας μια από τις πιο ευρείες νίκες στην ιστορία της σε Ευρωμπάσκετ (94-53, διαφορά 41 πόντων, χωρίς ωστόσο να καταφέρει να ξεπεράσει την πιο ευρεία νίκη της (Το 1951, εναντίον της Πορτογαλίας, με 46 πόντους διαφορά, 81-35)). Δύο μέρες μετά, η Εθνική αντιμετώπισε τη Βοσνία/Ερζεγοβίνη. Και ενώ όλα ξεκίνησαν καλά για την Εθνική, οι Βόσνιοι έτρεξαν ένα σερί 18-0 στο β' δεκάλεπτο και τελικά κατάφεραν να πάρουν τη νίκη με 80-77, βάζοντας σε περιπέτειες την Εθνική. Το βράδυ της ίδιας μέρας, η Ιταλία νίκησε την Ισπανία με 67-63, πράγμα που σήμαινε ότι αν στην τελευταία αγωνιστική η Βοσνία/Ερζεγοβίνη νίκαγε τη Γεωργία και η Ισπανία νίκαγε την Ελλάδα, η Ελλάδα από πρώτη που ήταν μέχρι εκείνη τη στιγμή, θα κατέληγε τέταρτη στον όμιλο. Στον πρώτο αγώνα της πέμπτης αγωνιστικής, η Βοσνία/Ερζεγοβίνη νίκησε τη Γεωργία με 84-76, αποτέλεσμα που έδινε την πρόκριση στους Βόσνιους για πρώτη φορά στους 16 του θεσμού και έθετε σε αναμονή τους Γεωργιανούς. Το αποτέλεσμα ανάμεσα στην Ιταλία και την Κύπρο ήταν το αναμενόμενο (Εύκολη νίκη της Ιταλίας με 89-54). Ο τρίτος αγώνας, ήταν ο ιδιαίτερα καθοριστικός. Αν η Ισπανία νίκαγε, η Ιταλία θα έπαιρνε την πρώτη θέση, η Ισπανία θα ερχόταν δεύτερη, η Βοσνία/Ερζεγοβίνη θα ερχόταν τρίτη ότι και αν συνέβαινε και η Ελλάδα θα κατρακύλαγε από την πρώτη στην τέταρτη θέση και θα έπαιζε με τη Γαλλία στους 16. Αν νίκαγε η Ελλάδα, η Ελλάδα θα έπαιρνε την πρώτη θέση (Πράγμα που σήμαινε ότι η Ελλάδα θα βρει το Ισραήλ στη φάση των 16), η Ιταλία θα ερχόταν δεύτερη, η Βοσνία/Ερζεγοβίνη ότι και να συνέβαινε είχε προκριθεί ως τρίτη και το τελευταίο εισιτήριο θα το έπαιρνε η Γεωργία, ως τέταρτη, με τους Ισπανούς να μένουν εκτός επόμενης φάσης Ευρωμπάσκετ, για πρώτη φορά μετά το 1989, για πρώτη φορά εκτός οκτώ καλύτερων ομάδων μετά το 1977 και για πρώτη φορά εκτός των δέκα καλύτερων ομάδων μετά το 1965. Η Ισπανία είχε απειληθεί ξανά μια φορά να μείνει εκτός επόμενης φάσης, στο Ευρωμπάσκετ 2015, ωστόσο τότε τα είχε καταφέρει επί της Γερμανίας του Ντιρκ Νοβίτσκι (Στην τελευταία του εμφάνιση με την Εθνική Γερμανίας) και μάλιστα είχε κατακτήσει και το Ευρωμπάσκετ. Στο α' ημίχρονο, η Εθνική παίζει εξαιρετική επίθεση, βάζει πολλά τρίποντα και κλείνει το α' ημίχρονο με 50-35 υπέρ της. Στο γ' δεκάλεπτο, οι Ισπανοί ψαλιδίζουν κάπως τη διαφορά, αλλά η Ελλάδα είναι συνέχεια μπροστά στο σκορ. Οι Ισπανοί, αποφασίζουν να τα παίξουν όλα για όλα στο δ' δεκάλεπτο. Σε κάποιες εύστοχες επιθέσεις των Ισπανών, οι Ισπανοί παίρνουν το προβάδισμα για πρώτη φορά μετά το α' δεκάλεπτο, προσωρινά όμως, καθώς η Ελλάδα βρίσκει τις λύσεις. Στο τέλος, οι Ισπανοί χάνουν κρίσιμες βολές και τελικά η Ελλάδα νικάει με 90-86, πετώντας εκτός πρόωρα τους Ισπανούς (Οι οποίοι το 2022 ήταν πρωταθλητές Ευρώπης) και χαρίζοντας παράλληλα την πρόκριση στη Γεωργία, καθώς οι Γεωργιανοί υπερτερούσαν των Ισπανών στην ισοβαθμία μεταξύ τους.

Στους 16, η Ελλάδα νίκησε το Ισραήλ με 84-79, παρότι είχε μόλις 4/25 τρίποντα και 6/12 βολές.

Στα προημιτελικά, η Ελλάδα επιβλήθηκε σχετικά εύκολα επί της Λιθουανίας, με 87-76 και προκρίθηκε στην τετράδα του Ευρωμπάσκετ, για πρώτη φορά μετά το 2009, αισιοδοξώντας για ένα μετάλλιο.

Στον ημιτελικό, η Ελλάδα έδειξε το χειρότερό της πρόσωπο σε όλη τη διοργάνωση και ηττήθηκε εύκολα από την Τουρκία, με 94-68. Έτσι, η Ελλάδα, κλήθηκε να αντιμετωπίσει τη Φινλανδία στον μικρό τελικό, η οποία Φινλανδία είχε σοκάρει τη Σερβία στην φάση των 16 (92-86) και στα προημιτελικά είχε νικήσει τη Γεωργία με 93-79, όπου η Γεωργία είχε επίσης σοκάρει τη Γαλλία στην φάση των 16, με 80-70. Έτσι η Φινλανδία προκρίθηκε για πρώτη φορά στην τετράδα. Η Εθνική στο δ' δεκάλεπτο είχε πάρει διαφορά μέχρι και 17 πόντων, ωστόσο επαναλαμβανόμενα λάθη της Ελλάδας, μαζί με διαιτητικές παραβλέψεις, έκαναν το παιχνίδι ντέρμπι στο τέλος. Ωστόσο, στο τέλος, η Ελλάδα ήταν αυτή που χαμογέλασε και κέρδισε το χάλκινο μετάλλιο. Ο Γιάννης Αντετοκούνμπο ευστόχησε στις δύο βολές στο τέλος του ματς, κάνοντας το σκορ 92-89 και αφού ο Γιάντουνεν αστόχησε σε τρίποντο από το κέντρο, η Ελλάδα νίκησε.

Η Εθνική κατέρριψε όλα τα προγνωστικά, προσπερνώντας τις απουσίες των Παπαγιάννη, Καλάθη, Γουόκαπ και Ρογκαβόπουλου, κατακτώντας την 3η θέση και το 3ο χάλκινο μετάλλιο στην ιστορία της, επιστρέφοντας στην ελίτ μετά από 16 χρόνια.

Σύνθεση: Τάιλερ Ντόρσει, Γιαννούλης Λαρεντζάκης, Βασίλης Τολιόπουλος, Κώστας Σλούκας, Παναγιώτης Καλαϊτζάκης, Κώστας Παπανικολάου, Δημήτρης Κατσίβελης, Αλέξανδρος Σαμοντούροφ, Γιάννης Αντετοκούνμπο, Κώστας Αντετοκούνμπο, Θανάσης Αντετοκούνμπο, Ντίνος Μήτογλου.

Προπονητής: Βασίλης Σπανούλης

## Μουντομπάσκετ 2027
### Προκριματική φάση
Η Ελλάδα ξεκίνησε τις υποχρεώσεις της για τα προκριματικά του Μουντομπάσκετ 2027, στις 27 Νοεμβρίου 2025, δύο μήνες μετά το χάλκινο στο Ευρωμπάσκετ. Η Ελλάδα κλήθηκε να αντιμετωπίσει στην πρώτη φάση των προκριματικών το Μαυροβούνιο, την Πορτογαλία και τη Ρουμανία.

Η Εθνική στο πρώτο της ματς νίκησε τη Ρουμανία με 91-64 στη Θεσσαλονίκη. Στις 30 Νοεμβρίου, νίκησε και την Πορτογαλία εκτός έδρας με 76-68.

Στις 27 Φεβρουαρίου 2026, η Εθνική έχασε από το Μαυροβούνιο με 65-67 στην Αθήνα, μετά από ένα πολύ κακό παιχνίδι (Με μόλις 6/34 τρίποντα) και αφότου ο Τολιόπουλος αστόχησε σε δίποντο που θα οδηγούσε το ματς στην παράταση. Ωστόσο, τρεις μέρες μετά στην Ποντγκόριτσα (2 Μαρτίου), η Εθνική διόρθωσε την κακή εικόνα της Αθήνας, νίκησε με 79-65 και επέστρεψε στην πρώτη θέση του ομίλου.

### Τελική φάση στο Κατάρ

## Παρουσία στις διοργανώσεις της FIBA
**<small>Τελευταία ενημέρωση: Σεπτέμβριος 2025</small>**

### Ευρωμπάσκετ

### Παγκόσμια Πρωταθλήματα

### Ολυμπιακοί Αγώνες

### Ατομικές διακρίσεις
* **[[MVP]] [[Ευρωμπάσκετ]]**
** Νίκος Γκάλης – 1987
* ** Καλύτερη Πεντάδα [[Παγκόσμιο Πρωτάθλημα Καλαθοσφαίρισης|Παγκοσμίου Πρωταθλήματος Καλαθοσφαίρισης]]**
** Θοδωρής Παπαλουκάς – 2006
* **Καλύτερη Πεντάδα Ευρωμπάσκετ**
** Νίκος Γκάλης – 1983, 1987, 1989, 1991
** Παναγιώτης Φασούλας – 1987
** Φάνης Χριστοδούλου – 1993, 1995
** Δημήτρης Διαμαντίδης – 2005
** Θοδωρής Παπαλουκάς – 2005
** Βασίλης Σπανούλης – 2009
** Γιάννης Αντετοκούνμπο – 2022, 2025
* **Κορυφαίος σκόρερ σε [[Παγκόσμιο Πρωτάθλημα Καλαθοσφαίρισης]]**
** Νίκος Γκάλης – 1986
***Κορυφαίος στα κλεψίματα σε [[Παγκόσμιο Πρωτάθλημα Καλαθοσφαίρισης]]**
**Δημήτρης Διαμαντίδης – 2006
* **Κορυφαίος σκόρερ σε Ευρωμπάσκετ**
** Γιώργος Κολοκυθάς – 1967, 1969
** Νίκος Γκάλης – 1983, 1987, 1989, 1991
***Κορυφαίος σκόρερ όλων των εποχών κατά μ.ο. σε Ευρωμπάσκετ**
**Νίκος Γκάλης – 1.030 πόντους / 33 αγώνες : 31,2 μ.ο.
***Κορυφαίος σε Ασίστ σε Ευρωμπάσκετ**
**Δημήτρης Διαμαντίδης – 2005

## Παρουσία στους Μεσογειακούς Αγώνες
* 1951: 4η θέση
* 1955:  **Χάλκινο μετάλλιο**
* 1967: 4η θέση
* 1971:  **Χάλκινο μετάλλιο**
* 1975: 5η θέση
* 1979:  **Πρωταθλήτρια**
* 1983: 4η θέση
* 1987:  **Χάλκινο μετάλλιο**
* 1991:  **Αργυρό μετάλλιο**
* 1993: 4η θέση
* 1997: 4η θέση
* 2001:  **Αργυρό μετάλλιο**
* 2005:  **Αργυρό μετάλλιο**
* 2009:  **Αργυρό μετάλλιο**

## Αποσυρθέντες αριθμοί

## Αξιοσημείωτοι παίκτες
### 1951-60
* Φαίδων Ματθαίου
* Τάκης Ταλιαδώρος
* Αριστείδης Ρουμπάνης
* Θέμης Χολέβας
* Μίμης Στεφανίδης

### 1961-70
* Γιώργος Αμερικάνος
* Αντώνης Χρηστέας
* Κώστας Μουρούζης
* Γιώργος Μπαρλάς
* Γιώργος Τρόντζος
* Γιώργος Κολοκυθάς
* Βασίλης Γκούμας

### 1971-80
* Απόστολος Κόντος
* Στηβ Γιατζόγλου
* Τάκης Κορωναίος
* Γιώργος Καστρινάκης
* Δημήτρης Κοκολάκης
* Χάρης Παπαγεωργίου
* Μάνθος Κατσούλης

### 1981-90
* Κώστας Πετρόπουλος
* Νίκος Γκάλης
* Παναγιώτης Γιαννάκης
* Παναγιώτης Φασούλας
* Φάνης Χριστοδούλου

### 1991-2000
* Νάσος Γαλακτερός
* Γιώργος Σιγάλας
* Ευθύμης Ρεντζιάς
* Δημήτρης Παπανικολάου
* Νίκος Οικονόμου
* Φραγκίσκος Αλβέρτης
* Άγγελος Κορωνιός
* Κώστας Παταβούκας

### 2001-2010
* Δημήτρης Διαμαντίδης
* Κώστας Τσαρτσαρής
* Βασίλης Σπανούλης
* Θοδωρής Παπαλουκάς
* Μιχάλης Κακιούζης
* Δήμος Ντικούδης
* Λάζαρος Παπαδόπουλος
* Νίκος Ζήσης
* Αντώνης Φώτσης
* Γιάννης Μπουρούσης
* Σοφοκλής Σχορτσιανίτης
* Νίκος Χατζηβρέττας
* Ιάκωβος Τσακαλίδης

### 2011-2020
* Γιάννης Αντετοκούνμπο
* Νικ Καλάθης
* Κώστας Καϊμακόγλου
* Κώστας Κουφός
* Βαγγέλης Μάντζαρης
* Κώστας Παπανικολάου
* Στράτος Περπέρογλου
* Γιώργος Πρίντεζης
* Κωνσταντίνος Σλούκας
* Νίκος Παππάς
* Ιωάννης Παπαπέτρου

## Στατιστικά Ευρωμπάσκετ
Ακολουθούν πίνακες με τις καλύτερες επιδόσεις της Εθνικής Ελλάδας σε διάφορες στατιστικές κατηγορίες στις διοργανώσεις Ευρωμπάσκετ 
### Οι μεγαλύτερες νίκες της Εθνικής Ελλάδος

### Οι μεγαλύτερες ήττες της Εθνικής Ελλάδος

### Οι αγώνες της Εθνικής που πήγαν στην παράταση

## Παραπομπές


## Εξωτερικοί σύνδεσμοι

* Ελληνική Ομοσπονδία Καλαθοσφαίρισης (Ε.Ο.Κ.)
* Ιστορία των Ευρωμπάσκετ
* Διεθνής Ομοσπονδία Μπάσκετ (FIBA)
* Όλοι οι αγώνες της Εθνικής 1949-1987 
* Όλοι οι αγώνες της Εθνικής 1987-2007
* Τα 29 μετάλλια των εθνικών ομάδων καλαθοσφαίρισης, sport24.gr, 03/08/2015
* 
* «Έτσι... άρχισαν όλα για την «επίσημη αγαπημένη»» , αφιέρωμα στον ιστότοπο SentraGoal.gr, 22 Μαΐου 2014.


Ελλαδα
Κατηγορία:Εθνικές αθλητικές ομάδες της Ελλάδας
Ελλαδα